ועדת העלייה, הקליטה והתפוצות, כנסת 17, פרוטוקול מספר 35, 2006-10-31 11:30

מיכאל נודלמן: חברי הכנסת, אורחים, אני פותח את הישיבה בנושא:

מיכאל נודלמן: תנאי העסקת קייסים ורבנים יוצאי אתיופיה.

מיכאל נודלמן: היו אצלנו כמה ישיבות ודנו על המשכורת שלא מקבלים, ואחר כך קיבלתי מכתב שהכל בסדר.

מיכאל נודלמן: דנו בזה שמקבלים משכורת, דנו על זה שראשי המועצות הדתיות לא מאשרים להיכנס לענייני המועצה.

מיכאל נודלמן: קיבלתי מכתב מהרב הראשי שעשה בדיקה ואמר שכולם יכולים להיכנס.

מיכאל נודלמן: עכשיו נשארה שאלת הקייסים.

מיכאל נודלמן: אמרתי שלגבי הכניסה למועצה הדתית זה לא בעיה של הוועדה, אבל דיברתי עם הרב הראשי והוא בדק וקיבלתי מכתב.

מיכאל נודלמן: הרב שלהם אמר שכולכם יכולים להיכנס למקומות האלה.

מיכאל נודלמן: לגבי המשכורת, שמעתי אני וחברי הכנסת שעם המשכרת הכל בסדר - -

קריאות: זה לא נכון.

מיכאל נודלמן: לגבי מה שלא נכון, יושב פה המנכ"ל.

מיכאל נודלמן: כמו כן, אני רוצה לדבר על הקייסים.

מיכאל נודלמן: זו גם לא בעיה של הוועדה הזאת.

מיכאל נודלמן: בדקתי את התקנים הישראלים, כמה קייסים ורבנים יש?

מאיר שפיגלר: 55 ועוד 12 ועוד 4 חצאים.

מאיר שפיגלר: יש 69 - 56 קייסים, 12 רבנים כאשר יש עוד 4 רבנים בחצאי משרות.

מיכאל נודלמן: אז מה הבעיה?

מיכאל נודלמן: למה צריך עוד 12?

מיכאל נודלמן: לא הבנתי.

מיכאל נודלמן: כל הזמן אנחנו מדברים על 12 קייסים.

מיכאל נודלמן: למה אם יש כל כך הרבה קייסים צריך עוד 12? יש תקן.

מיכאל נודלמן: מה קרה פה?

מיכאל נודלמן: שוב, זו לא הבעיה של הוועדה האת.

מיכאל נודלמן: אנחנו לא מועצה דתית ואנחנו לא רבנות.

מיכאל נודלמן: אנחנו יכולים רק לדבר על המשכורת שאתם לא מקבלים ואתם צריכים לקבל.

מיכאל נודלמן: על תקנים אני לא יכול לדבר אבל אני רוצה לשמוע כי זה מענין אותי.

מאיר שפיגלר: הבקשה לתוספת של קייסים היא של העדה עצמה.

מאיר שפיגלר: זאת אומרת, גורמים שנמצאים ברחבי הארץ פנו וביקשו להוסיף על התקנים הקיימים, שנגזרו מהחלטת הממשלה משנת 1993, תוספת של קייסים שהם אלה שמשרתים את הקהילות שלהם והם מעוניינים שהם יהיו חלק בלתי נפרד מתוך המערכת שהממסד מכיר בה.

מאיר שפיגלר: בעניין הזה שוחחנו עם חבר הכנסת ביילין ואיתך, שביקשת מאתנו לבוא ולשבת אתך.

מאיר שפיגלר: יוסיף בנושא הזה מר יעקב מועלם, שהוא מהממונה על השכר במשרד האוצר.

יעקב מועלם: לגבי הדרישה ל-12 קייסים: אנחנו חושבים שהדרישה הזאת לא במקום.

יעקב מועלם: לאחר שבדקנו את זה - -

ראובן ריבלין: האוצר חושב ברמה הכספית, לא ברמה של מדיניות.

יעקב מועלם: לא, ברמה של מדיניות.

ראובן ריבלין: אתה בעניין של קליטת העליה מומחה כל כך בעדה האתיופית ומבין איך מתנהלת הקליטה שלהם בארץ, את השבטיות שממנה הם באו, את העובדה שקייסים הם מנהיגים - -

מיכאל נודלמן: חבר הכנסת ריבלין, אני מבקש שתיתן לו לדבר ואחר כך אתה תוכל לבקר.

ראובן ריבלין: אני "אוהב" את הפטרונות של האוצר על כל דבר.

ראובן ריבלין: רציתי לדעת האם הוא מומחה עד כדי כך - -

מיכאל נודלמן: אף אחד מאתנו לא מומחה בחיים של העדה האתיופית.

קריאות: כולם חכמים עלינו.

קריאות: מי שאומר את האמת, זה כואב - -

מיכאל נודלמן: אם אתם תצעקו, אני אסגור את הישיבה.

מיכאל נודלמן: אני מבקש לצאת מפה.

מיכאל נודלמן: אף אחד לא עושה פה הצגות.

מיכאל נודלמן: .. לך מפה, צא מפה...

קריאות: מורחים אותנו כל הזמן...

ראובן ריבלין: אל תלכו... תשבו...

מיכאל נודלמן: פה זה כנסת.

קריאה: לפי מה שאתם אומרים אתם מורחים אותנו.

קריאה: אתם נותנים גושפנקא חוקית וזה מסוכן למדינת ישראל כי חיים פה אנשים...

קריאה: הגזענות חוגגת עד התקרה.

קריאה: ..

מיכאל נודלמן: אתם מבינים שזאת הכנסת?

מיכאל נודלמן: פה יש חוקים של הכנסת.

מיכאל נודלמן: אף אחד לא עושה פה דברים כאלה ולא מגנה את הכנסת וחברי ממשלה.

מיכאל נודלמן: מי שיעשה את זה יהיה בחוץ.

מיכאל נודלמן: פה צריכה להיות ישיבה רגילה.

מיכאל נודלמן: מי אתה?

מיכאל נודלמן: אני ביקשתי שהוא ייצא מפה.

מיכאל נודלמן: צריך להבין שיש תרבות ותקנים ואף אחד לא אמר שום דבר.

מיכאל נודלמן: אם יהיו דברים כאלה, כל אחד שיהיה בניהול לא תקין, יהיה בחוץ.

מיכאל נודלמן: אתם מוזמנים ומדברים חברי כנסת ונציגי הממשלה.

מיכאל נודלמן: אחר כך אני אשמע את התגובה שלכם.

מיכאל נודלמן: קריאות ביניים רק חברי כנסת יכולים לקרוא.

מיכאל נודלמן: יש תקן וסדר.

יעקב מועלם: אני מתעלם ממה שהציע חבר הכנסת ריבלין ואם הוא ירצה שיתייחס אליהם אחר כך.

יעקב מועלם: התפיסה היא כזאת: כשעלו העולים מאתיופיה וההנהגה הדתית שלהם לא הוכרה על ידי הממסד הדתי בישראל והיתה חשיבות לתת להנהגה הדתית שלהם מעמד שיוכלו לדאוג לקהילה, באה החלטת הממשלה ונתנה מעמד מאוד לא מוגדר לקבוצה של אנשים שהם מנהיגים שעלו מאתיופיה.

יעקב מועלם: עם השנים נפטרו או פרשו חלק מהמנהיגים ולא יכלו לבצע את תפקידם, יש רצון של אנשים שהבן יחליף את האב בצורה כזאת או אחרת.

יעקב מועלם: מצד שני, המטרה לאפשר את המצב הזה היתה שאתיופים שהפכו לרבנים מוסמכים על ידי הרבנות ונכנסים כמו כל רב אחר בישראל, הם אלה שאמורים להחליף בטווח הארוך את ההנהגה הדתית, הקייסים.

יעקב מועלם: זה דבר זמני במהותו.

יעקב מועלם: אני מדגיש את זה כי גם התפקיד של קייס הוא לא דבר מוגדר.

יעקב מועלם: אין לו מעמד מוגדר מבחינה חוקית או מבחינת דרישות מינהל או התייצבות שהם צריכים להתייצב וכולי, והמטרה היא להראות גמישות ולא לבוא ולראות מה הם עושים ואיך הם עושים ולבקר אותם.

יעקב מועלם: הם עושים את התפקיד שלהם מעצם היותם המנהיגים הרוחניים של האוכלוסייה.

יעקב מועלם: חשוב שהרבנים האתיופים שעברו הסמכה יקלטו בצורה מלאה לתוך הממסד הדתי ואת זה אנחנו רוצים לעשות באמצעות התכניות להבראה במועצות הדתיות, שמהוות התנגדות לקליטה שלהם בתוך המועצות הדתיות.

יעקב מועלם: יש התנגדות שאני לפחות מרגיש אותה.

יעקב מועלם: זה הדבר החשוב לטווח הארוך: הנצחת המסגרת הזאת, שתעבור מאב לבן בתוך ישראל ובתוך המדינה הוא דבר שאנחנו לא יודעים איך לעשות אותו מבחינת תקינות מינהלתית.

יעקב מועלם: אני חושב שהוא לא ראוי והוא מחטיא את המטרה של החלטת הממשלה מראש.

יעקב מועלם: לכן אנחנו חושבים שזה לא מתאים ונתנגד לזה.

מיכאל נודלמן: מתי היתה ההחלטה?

יוסי ביילין: ב-1993 כשצבן היה השר.

מיכאל נודלמן: עכשיו 2006.

מיכאל נודלמן: עברו 13 שנים.

מיכאל נודלמן: חבר הכנסת ריבלין, בבקשה.

ראובן ריבלין: אדוני היושב ראש, ידידי מהאוצר, אנחנו קיימנו כאן דיון שבו לקחנו בחשבון את העובדה שאנחנו רוצים אינטגרציה מלאה של העדה האתיופית בתוך מדינת ישראל, עם הקשיים שקיימים היום אובייקטיבית.

ראובן ריבלין: ממשלת ישראל נתנה את דעתה לפני 13 שנה לנושא ובאה וקבעה שלצורך גיבוש העליה, אנחנו צריכים לצלם מצב על מנת לאפשר להם את ביצוע האינטגרציה.

ראובן ריבלין: במשך 13 שנה מדינת ישראל השקיעה בעדה הזאת הרבה פחות מאשר השקיעה בעדות אחרות בגלל הכמות, בגלל תרבות כזאת או אחרת, בגלל היכולת היותר מתבקשת להבין את יוצאי אירופה או יוצאי מזרח אירופה או מזרח אסיה מאשר עולי אפריקה.

ראובן ריבלין: נוצר מצב, תוך כדי המהלך המתגבש, שבו שימשו בכהונה קייסים ואת אותם אלה שנבצר מהם, אם כתוצאה מפטירה או מחוסר יכולת לתפקד, באו אחרים במקומם.

ראובן ריבלין: אנחנו ביקשנו לומר שאולי צריך לצורך גיבוש האינטגרציה לעשות עוד תקופה מסוימת שבה אנחנו מצלמים את המצב כפי שהתגבש ב-6 השנים האחרונות.

ראובן ריבלין: לא אמרנו שמי שהיום מכריז על עצמו כקייס, אנחנו נכריז עליו כקייס.

ראובן ריבלין: אבל אותם אלה שמשמשים בקודש כבר 6 שנים מתוך התנדבות וראיית הקהילה, אנחנו נצלם מצב ונאמר: מרגע זה, אין יותר מצב שבו יהיו קייסים.

ראובן ריבלין: קייסים שמשמשים ועדין אינם מוכרים בעדות למעלה מ-5 שנים, ניתן להם את המעמד הלכה למעשה.

ראובן ריבלין: זאת אומרת, לא נכיר בהם רק דה-פקטו, כפי שהחברה הישראלית מכירה בהם ב-5 השנים האחרונות ועד עתה, כי אחרת הם לא היו מקבלים אלא נכיר בהם גם דה-יורה.

ראובן ריבלין: אנחנו נסיר מהמנהג או מהמסורת שבה זה עובר מאב לבן, כי בסופו של דבר אנחנו רוצים להעביר את כל היהודים מכל העדות למערכת אחת של מנהיגות, כאשר מדובר על מנהיגות קהילתית דתית, כי המנהיגות הקהילתית אצל האתיופים היא גם מנהיגות דתית.

ראובן ריבלין: אני לא יודע אם אתה יודע מה ההגדרה של הקייס.

ראובן ריבלין: קייס הוא קייס, הוא אדם שמוכר על ידי עדתו.

ראובן ריבלין: אם תבוא ותמליך אותי להיות קייס יאמרו לי: אתה בחור נחמד, אבל אתה לא קייס.

ראובן ריבלין: לכן, באנו לכאן וניסינו לראות אפשרות שבה אנחנו הולכים לקראת העדה הזאת, מתוך בקשה שלהם, כי לא שמעתי מכל המגוונים התנגדות לעניין זה.

ראובן ריבלין: צריך לבוא ולומר בצורה חד משמעית ומר שפיגלר היה פה, שזה יותר לא יהיה בהסכמתם.

ראובן ריבלין: כי אם יהיה אחד שלא יסכים, אנחנו יוצאים מיוזמתנו.

ראובן ריבלין: הבאנו בפני המדינה את האפשרות הזאת.

ראובן ריבלין: מדובר פה ב-12 קייסים נוספים בסך הכל.

ראובן ריבלין: אני מוכרח לומר שכאשר דיברתי עם שפיגלר הוא ראה היגיון רב והוא מומחה גדול בנושא הזה.

ראובן ריבלין: הוא יושב שנה על המדוכה, הוא מנהל את העניינים שלהם ויש להם, עד כמה שזה אפשרי אמון בו, אבל אנחנו "אאוטסיידרים" וזה לא טוב, כי רוצים שכולנו נהיה "אינסיידרים" בחוויה הישראלית.

ראובן ריבלין: 12 קייסים שמשמשים בכהונה כבר למעלה מ-5 שנים, נלך לקראתם על מנת לאפשר לעדה ולהראות שאנחנו מתייחסים לגיבוש ולהתגבשות שלהם בתוך החוויה הישראלית, תוך עזרה מלאה.

ראובן ריבלין: לא מדובר באיזה שהיא גחמה או רצון ליצור משרה.

ראובן ריבלין: כשדיברתי עם שפיגלר, בהיגיון הוא אמר לי שיש היגיון.

ראובן ריבלין: הוא לא אמר שהו מסכים או לא מסכים.

ראובן ריבלין: ההיגיון שאני מדבר עליו כרגע הוא היגיון שאין אפשרות לסתור אותו, כי העובדה היא שועדת השרים בשנת 93, בהשתתפות יוסי ביילין, קיבלה את התיזה הזאת והחילה אותה הלכה למעשה על הקליטה של האתיופים בישראל, של אחינו האתיופים שבאנו ועלו לישראל.

ראובן ריבלין: אני לא רואה מדוע, דווקא בעניין זה וב-12 המשרות של אנשים שעובדים כי אנחנו לא יוצרים פה היום 12 משרות של מקומות עבודה.

ראובן ריבלין: לא.

ראובן ריבלין: אני מוכרח לומר לך שרק הבוקר הייתי בוועדת הכספים.

ראובן ריבלין: כאשר פונו האנשים מגוש קטיף היה צריך לבטל משרה מסוימת, עשינו את אותה משרה במשרד אחר, במינהל מקרקעי ישראל, על מנת שיקלוט אדם שהיה בגוש קטיף.

ראובן ריבלין: אין היגיון מבחינת מינהל מקרקעי ישראל אבל יש היגיון מבחינת החברה הישראלית ואנחנו, ועדת העליה והקליטה אומרים שלא צריך ליצור את כל הנימוקים מדוע לא, כי אנחנו יודעים אותם.

ראובן ריבלין: אם תאמר לי שזה עובר מאב לבן, אני אומר שאני לא מסכים.

ראובן ריבלין: יש היום 56 קייסים מוכרים ואנחנו רוצים שמעכשיו ועד עולם יהיו 68 קייסים מוכרים ובזה נגמור את העניין, ואנחנו נתנו את תרומתנו לחברה המתגבשת כאן, שיש לה היום טייסים, חיילים ביחידות הכי טובות ברוך השם ובעתיד לבוא יהיו לא רק חברי כנסת אלא גם שרים וראשי ממשלה.

ראובן ריבלין: לכן, הרף לכם.

ראובן ריבלין: בואו נלך לקראתם.

ראובן ריבלין: 12 משרות לכל הרוחות, על מה אנחנו מדברים?

יוסי ביילין: אני רוצה להרחיב את הדברים.

מיכאל נודלמן: איזה נימוקים היו בשנת 93 שנתתם 71 משרות?

יוסי ביילין: זה היה מספר האנשים, זו תמונת מצב.

יוסי ביילין: שם, באתיופיה, זה לא היה הליך בירוקראטי.

יוסי ביילין: אמרנו לעצמנו שאם אלה האנשים שעלו - כנראה שהעדה זקוקה להם ולכן אנחנו לא נמנע מהם.

מיכאל נודלמן: אתה חושב שאחרי 13 שנה צריך להוסיף?

יוסי ביילין: לא חשבנו כך אז.

מיכאל נודלמן: אנחנו לא מאשרים שום דבר.

מיכאל נודלמן: אנחנו רק מבקשים.

מיכאל נודלמן: אני מפחד שבעוד שנתיים יהיו עוד 12.

ראובן ריבלין: לא יהיו.

ראובן ריבלין: הם לא אמרו דבר.

ראובן ריבלין: אנחנו אומרים שלא יהיו יותר בהסכמתם.

יוסי ביילין: הכוונה היא אד-פרסונה.

יוסי ביילין: אנשים ששימשו הלכה למעשה.

יוסי ביילין: לא יהיו 68 תקנים אלא ברגע שהאנשים האלה יתפטרו או יעברו לתפקידים אחרים ויתקדמו וכולי, הם מוותרים על התפקיד הזה ואז המערכת הרבנית נותנת תפקידים שלה.

יוסי ביילין: לא יהיה מצב שאנחנו נותנים להם תקנים.

יוסי ביילין: העניין הוא של הדבר שנגד הגישה המינהלית התקינה ואני מודה בזה.

יוסי ביילין: זה לא הדבר שהייתי רוצה לעשות.

יוסי ביילין: אני עושה את זה בלית ברירה.

יוסי ביילין: האנשים האלה הם עובדים סוציאליים, מנהיגים רוחניים וצריך להתחשב בזה שהם שם ולא להתעלם זה.

יוסי ביילין: אני חושב שבלי שנדברנו, חבר הכנסת ריבלין ואני, הגענו לאותה מסקנה.

ראובן ריבלין: שני תנאים קומולטיביים: תנאי ראשון שהוא משמש 5 ותנאי שני שזה לא משרה אלא אד- פרסונה בצורה מפורשת.

ראובן ריבלין: אנחנו מנציחים את המצב של המנהיגים, של הקהילות, ועוברים למערכת אחרת בהסכמתם.

ראובן ריבלין: אם הם לא מסכימים, אני חוזר בי מהצעתי.

מיכאל נודלמן: הבנתי ואני מקבל את זה.

מיכאל נודלמן: כמה תקנים יש?

מיכאל נודלמן: 70 תקנים.

מיכאל נודלמן: אתם רוצים שבכל התקנים האלה יכנסו 12 נוספים.

ראובן ריבלין: לא, יש היום 56 קייסים מוכרים ויש עוד 12 קייסים שעובדים והם לא מוכרים.

ראובן ריבלין: ..

אברהם מיכאלי: יש תקן, 70 תקנים קיימים.

מאיר שפיגלר: התקנים מה-56 כלפי העוד 12 הם תקנים שבעצם מאוישים היום על ידי רבנים של הקהילה האתיופית.

מאיר שפיגלר: זאת אומרת שצריך להוסיף בעבור הפרסונות תקנים.

מאיר שפיגלר: 12 תקנים אולי פחות 1.

ראובן ריבלין: לכן לא דיברתי על תקנים.

ראובן ריבלין: הרבנים זה מצוין כי יכול להיות שעוד מעט יהיו הרבה יותר רבנים.

מאיר שפיגלר: הם יושבים על החלטת הממשלה שלך.

ראובן ריבלין: אם העדה האתיופית תגדל להיות למיליון איש יהיו הרבה יותר רבנים.

ראובן ריבלין: הרבנים זה התהליך של האינטגרציה.

ראובן ריבלין: בינתיים, יש לנו תהליך מקביל של הקייסים.

ראובן ריבלין: יש 56 קייסים שעובדים ומוכרים ועוד 12 שעובדים ולא מוכרים.

ראובן ריבלין: אני מבקש להשוות את העניין הזה אד-הוק ולהודיע שמעכשיו לא יהיו יותר ומי שאד-פרסונה גמר וסיים את תפקידו כקייס, לא יתמנה לו מישהו אחר.

ראובן ריבלין: יבוטל התקן.

אברהם מיכאלי: זה מינוי זמני לאותם אנשים שכרגע ממנים ועד 120 שלהם לא יהיה מי שיחליף וזה יצטמצם.

יעקב מועלם: אני מכבד את הדברים שנאמרו.

יעקב מועלם: אני במיוחד מקבל את ההחלטה המקורית של הממשלה ואני חושב שהיא היתה מאוד ראויה במקרה זה.

יעקב מועלם: אם מסתכלים על זה, צריך לשאול כמה שאלות:

יעקב מועלם: חוות הדעת המשפטית אומרת שגם ההחלטה המקורית היתה מאוד בעייתית מבחינה משפטית אבל אפשר להצדיק אותה לאור המצב הייחודי שהיה אז.

יעקב מועלם: לבוא ולהצדיק החלטה כזאת היום, אנחנו לא יודעים לעשות את זה

ראובן ריבלין: תיקח את העט ותכתוב מה שכתבו אז אותו דבר.

ראובן ריבלין: אין לך שום צורך להצדיק שוב.

ראובן ריבלין: ההצדקה היא הצדקה מוחלטת.

יעקב מועלם: זו חוות דעת ראשונית משפטית ואני מניח שהיא תהיה יותר מפורטת.

יעקב מועלם: בדקנו ואני לא באתי לכאן סתם ויש לך נטיית לב לעזור.

יעקב מועלם: אבל כשאתה בודק אתה רואה שיש עם זה בעיה וזה לא מתאים להיגיון של מה שאנחנו עושים ולא מתאים לייתר הפעולות.

יעקב מועלם: אני אתאר את הפעולות האחרות.

יעקב מועלם: יש עוד שתי בעיות - -

ראובן ריבלין: כשבן-גוריון הכריז על המדינה היו הרבה אנשים שחשבו שלא היה שום היגיון בזה.

יוסי ביילין: יכול להיות שיש פה צורך בחקיקה.

ראובן ריבלין: אין בעיה, אנחנו מוכנים ליזום.

ראובן ריבלין: ..

יעקב מועלם: כל החלטת ממשלה או חקיקה – נכבד אותה.

יעקב מועלם: יש שתי שאלות:

יעקב מועלם: אם היום עושים את ההחלטה הזאת, עוד 5 שנים למה לא לנהוג אותו דבר?

יעקב מועלם: למה אתם אומרים שמעתה והלאה לא?

ראובן ריבלין: בהסכמת העדה.

יעקב מועלם: אין קריטריונים שמגדירים את הבסיס של ההחלטה.

יעקב מועלם: דבר שני, ואני מדבר כפקיד, אנחנו רואים את הדברים ועלו שאלות בדיון המשפטי, שיש מנהיגים אחרים בעדות אחרות, יש עדות שמרגישות שגם הן אינן מקבלות את היחס המתאים להן והן לא מקבלות את אותו מעמד.

ראובן ריבלין: אנחנו נביא את הנימוקים מדוע אין כאן העדפה בפני בג"ץ אני מבטיח לך, שאני אשכנע את בג"ץ.

אברהם מיכאלי: יש סיטואציה מסוימת שהקהילה הזאת חיה בהרבה מאוד מקומות ובגלל שאין להם את התקן של הקייס או אותו אדם שאמור למלא את תפקיד הקייס, הוא לא יכול להתנדב יומם ולילה.

אברהם מיכאלי: יש קהילות שעד עכשיו נחשבות עולים חדשים במובן של קליטה, אפילו שעלו לפני 10 שנים.

אברהם מיכאלי: יש להם בעיות ייחודיות ויש כמה קהילות שחיות בלי מנהיג.

אברהם מיכאלי: ניסיתי כמה פעמים לעזור להם ולא היה לי עם מי לדבר.

אברהם מיכאלי: אני מבין שאין תקן של קייס או ההגדרה של קייס, מה הוא אמור לעשות אבל כיוון שהמכובדים האלה מונו כקייסים, אני מבין את זה.

אברהם מיכאלי: אני במקרה חי באור-יהודה ואני רוצה לפתוח להם בית כנסת.

אברהם מיכאלי: יש כמעט 250 משפחות וזה סביר, והם לא מסתדרים באף בית כנסת.

אברהם מיכאלי: אני לא יכול לתקשר עם ראשי הקהילה במקום כי אין קייס שם, אז מביאים קייס מלוד כדי לתקשר עם אנשי אור-יהודה.

אברהם מיכאלי: אם היה מישהו במקום, ל-250 משפחות מגיע שיהיה להם קייס אחד.

אברהם מיכאלי: אני יודע שהמצב האידיאלי הוא שיגיעו למצב שיהיו להם רבנים, מנהיגים רוחניים וכרגע לא הגענו לזה.

אברהם מיכאלי: זה מתחיל, לאט לאט.

אברהם מיכאלי: אותם קייסים, בעזרת השם, יוכרו על ידי הרבנות הראשית כרבנים מוסמכים ועל ידי הקהילה הישראלית.

אברהם מיכאלי: אנחנו מבקשים, ואני מדבר על העדות.

אברהם מיכאלי: אני אחד מהעדות האלה ואני רוצה לעתור למה העדה הזאת לא מקבלת.

אברהם מיכאלי: בשם אותה עדה, אני אומר לך, שלא נעתור נגד האתיופים כי הם צריכים העדפה מתקנת.

אברהם מיכאלי: אני יודע שזה מגיע גם לעדות אחרות ואנחנו רואים בזה בעיה משפטית ועלולים לעמוד מחר במבחן כזה או אחר אבל אם אנחנו, כחברי כנסת, כאנשי ציבור אומרים שאנחנו ערים לזה, שצריך העדפה מתקנת לעדה הזאת.

אברהם מיכאלי: גם חבר הכנסת נודלמן לא תוקף למה לתת להם קייסים אלא הוא שואל אם יש צורך בזה, וכנראה יש צורך וכן, אנחנו אמורים להגיע למצב שיום אחד נפסיק עם הקייסים ויהיו להם מנהיגים שיחליפו את התקן של הקייס ברבנים ומנהיגים אחרים.

אברהם מיכאלי: אנחנו לא מחפשים תקנים לבזבז כסף למדינה.

שמעון אולמן: אני מסכים לדברים שאמר קודמי ולא אחזור עליהם.

שמעון אולמן: אני הייתי מוסיף תוואי אחד: ההתערות של כל הקבוצה האתיופית בארץ הולכת ומתקדמת מיום ליום.

שמעון אולמן: צריך לשים לזה לב.

שמעון אולמן: הבעיה שלנו היא לעשות את הפריסה של השירותים לציבור האתיופי בכל הארץ, מצפון ועד דרום.

שמעון אולמן: זו הבעיה הקשה שלנו ובנקודה הזאת אנחנו צריכים לשים לב משום שגם התקציבים וגם הפריסה של הקייסים בארץ חייבת להיות חכמה ונבונה.

שמעון אולמן: אני הולך עכשיו בעקבות חבר הכנסת ריבלין, מספר הקייסים הקיים היום ילך ויפחת מסיבה ביולוגית.

שמעון אולמן: רבים מהם זקנים וקשישים והולכים לעולמם.

שמעון אולמן: הציבור מתמעט והציבור הצעיר צריך להיות קשוב יותר לנתונים של כלל החברה הישראלית על מנת שההתערות תהיה התערות.

שמעון אולמן: לומר שהמצב שיש כרגע הוא טוב וצריך לעמוד לנצח זה אסון משום שאז הם לא יתערו ולשאר הציבור בארץ לא יהיה סיוע ושום כניסה של אתיופים לתוכו כאשר אנחנו חייבים להיות על שלושת הדברים האלה יחד.

ראובן ריבלין: לעצם העניין, אתה תומך בבקשה שלי?

שמעון אולמן: אני תומך ב-100% במה שאתה אומר וצריך להחליט על כך שאם מספר הקייסים ירד, אנחנו צריכים להכניס חדשים, צעירים, שיודעים למלא את תפקידם כרועי העדה ויוכלו להיכנס כקייסים ולא כרבנים.

שמעון אולמן: אין סיבה בעולם שלא יכנסו כאלה שלמדו והתערו והם כבר חלק מהציבור הישראלי.

מאיר שפיגלר: אתה מדבר על רבנים.

שמעון אולמן: באשר לרבנים, מנינו עכשיו 4 רבנים בארץ, שיהיו רושמי נישואין - -

מאיר שפיגלר: לא, הם רבנים קיימים.

שמעון אולמן: הם רבנים קיימים.

שמעון אולמן: הם עברו את המבחנים, מונו והתקדמו יפה.

שמעון אולמן: יש כאלה שמנסים "לתפוס טרמפ" על כל מיני מינויים ואי אפשר לאשפר אותם, אבל יש רבים וטובים שלמדו במכונים הכי טובים בארץ, גמרו עם ציונים טובים - -

ראובן ריבלין: שיהיו לעדה קייסים רבנים - -

שמעון אולמן: חבר הכנסת ריבלין, בא נפריד בין שני הדברים.

שמעון אולמן: הקייסים - מקומם בעצם היותם קייסים וזה חשוב אבל הצעירים שלומדים, הם יכולים להיות רבנים בכלל המדינה.

שמעון אולמן: הם לא יהיו תקועים רק בנושא הקייס.

ראובן ריבלין: זה יהפוך להיות רבנים בתנאי שימלאו את כל התקנים באופן מסודר.

מיכאל נודלמן: אני צריך לצאת.

מיכאל נודלמן: חבר הכנסת מיכאלי ימלא את מקומי.

מיכאל נודלמן: אני רוצה להגיד שאנחנו יכולים לקבל פה החלטה על מה שאנחנו רוצים, אבל אם לא נגיע להסכמה עם החברים האלה, לא יהיה שום דבר.

מיכאל נודלמן: בגלל זה אני אומר שאני בעד זה שחבר הכנסת מיכאלי יישב אתם ועם נציג של הקייסים ואתם צריכים להגיע להסכמה.

מיכאל נודלמן: אנחנו יכולים לדבר פה בלי סוף.

ראובן ריבלין: אני רוצה לומר לפרוטוקול, שאם הממשלה לא תקבל את ההצעה שלנו, אנחנו נציע הצעת חוק משותפת.

מיכאל נודלמן: בסדר.

מיכאל נודלמן: אבל אתה מסכים שצריכים לנסות להגיע אתם להסכמה?

ראובן ריבלין: הכי טוב.

ראובן ריבלין: בסדר גמור.

ראובן ריבלין: (היו"ר אברהם מיכאלי)

אברהם מיכאלי: אנחנו ממשיכים.

מאיר שפיגלר: אני רוצה לתקן טעות כי בישיבה בה ישבנו עם יושב ראש הועדה וחברי הכנסת ריבלין וביילין גם יחד, אם רוצים לממש את הכיוון של הדברים, את מגמת הדברים שנאמרו כאן, זה חייב להיות במסגרת של החלטת ממשלה כי יש לא מעט בעיות מבחינה משפטית וראוי, אם בכלל, לעשות את זה במסגרת החלטה גורפת ולא במסגרת של מהמורות שלא נצליח לעבור אותן בסוף.

אברהם מיכאלי: אני מבין שאנחנו, כחברי כנסת, נותנים כיוון שרוצים להגיע להסכמה שזה יהיה קל לכם להעביר את זה בדרך מהירה.

אברהם מיכאלי: אם זה החלטת ממשלה - זה טוב ואם לא, אנחנו חושבים על כיוונים אחרים.

אברהם מיכאלי: רבותיי, אני רוצה לתת לכם זכות דיבור אבל בואו נדע על איזו נקודה מדובר.

אברהם מיכאלי: אנחנו נגבש איתם ביחד את הדברים, שזה יהיה משהו סביר מבחינתם וכן מבחינת הממשלה, כי אנחנו ערים לכל הקשיים הטכניים והכספיים.

אברהם מיכאלי: נדע שאנחנו יוצאים מפה בהחלטה שמקדמים את הדבר הזה ולא דורכים במקום.

גדי יברקן: אדוני, אני נותן כבוד אבל אתם לא נותנים לנו לדבר, אנחנו יושבים פה כבר שעה.

אברהם מיכאלי: ראשית, תדבר קצת בנימוס ואל תתקיף.

אברהם מיכאלי: כל מי שיושב פה יקבל זכות דיבור עד כמה שהזמן יאפשר.

אברהם מיכאלי: כמו כן, אנחנו לא עושים ישיבות תיאום עם 20 איש.

אברהם מיכאלי: אנחנו נבחר נציגים של הקייסים ונשב אתם ונגבש אתם את הדברים.

אברהם מיכאלי: אם אתם לא סומכים על הנציגים שלכם, אי אפשר לנהל ישיבות עם 20 איש.

גדי יברקן: לא, לא.

אברהם מיכאלי: סליחה, אתה לא מנהל פה את העסק.

אברהם מיכאלי: נגיע להסכמה אתכם, בתיאום אתכם, עם הנציגים אלא אם כן יש מחלוקת ביניכם שאף אחד לא סומך אחד על השני.

ראובן אדג'ואיצאו: סליחה, אנחנו חשבנו שבאנו לכנסת שישמעו אותנו.

ראובן אדג'ואיצאו: אני רוצה לצאת.

ראובן אדג'ואיצאו: ..

אברהם מיכאלי: אתה רוצה לשבת?

אברהם מיכאלי: למה אתה קופץ?

אברהם מיכאלי: כך אתה מנסה להיות מנהיג?

אברהם מיכאלי: תסלח לי.

ראובן אדג'ואיצאו: אני רוצה לצאת כי אין פה דיון.

אברהם מיכאלי: אני אתן לכם זכות דיבור לפי הסדר ותוכלו להגיד כמה מלים, אבל אני חושב שאנשים כאלה מקלקלים לכם.

אברהם מיכאלי: כל מי שקופץ וחושב שהוא מייצג את העדה, תלמדו אותו לא לקפוץ כי אנחנו רוצים לעזור לכם וזה תפקידנו.

אברהם מיכאלי: לכן, הדבר הזה לא מוסיף כבוד לעדה ולא לדבר שהוא מייצג.

ראובן ריבלין: אני מעיר הערה שמופנית לחברנו מהעדה, אחינו מהעדה האתיופית: אנחנו קיימנו דיון ממצה שבעקבותיו החלטנו שהחבר ביילין ואנוכי וחבר הכנסת נודלמן ניפגש עם מר שפיגלר.

ראובן ריבלין: היום אנחנו באים לדון בהמשך של הישיבה הקודמת ולא לפתוח את הישיבה מחדש.

ראובן ריבלין: אנחנו גם גיבשנו כאשר זה לא בעצה אחת, יש מחלוקות גם בינינו, גיבשנו הסכמה אחת, שאנחנו מבקשים לפנות לממשלה על מנת שתכיר הכרה דה-יורה במצב דה-פקטו.

ראובן ריבלין: זאת אומרת, שתכיר בקייסים הפועלים כקייסים שיהיו מטעם המדינה.

ראובן ריבלין: אנחנו אמרנו כאשר היה פה המ"פ, אחד המנהיגים הצעירים, אתה פה גדי, המ"פ של גבעתי, הוא אמר שעם הראיה והתפיסה שלנו אנחנו רוצים להגיע בסופו של דבר לגיבוש העדה בישראל בדרך אחרת ואנחנו נותנים את תקופת הזמן.

ראובן ריבלין: לא קל לנו כל כך עם הממשלה, אבל אם נפתח עכשיו את כל הדיון ויאמרו:

ראובן ריבלין: את זה השגנו ועכשיו אנחנו רוצים דברים אחרים, זה לא הדיון.

ראובן ריבלין: לכן, הרב ראובן קפץ כי אולי הוא רוצה שנקבל החלטה, שהרבנות תכיר בו כרב כאשר אנחנו לא מוסמכים להחליף את הרבנות.

נגיסט מנגשה: לא, הוא רב מוכר.

ראובן ריבלין: מצוין, אז אדרבה ואדרבה.

ראובן ריבלין: אז אני אומר לכם עכשיו שזה המשך דיון לגבי דבר שנגמר ומוצה.

ראובן ריבלין: אני מציע, כדי שלא ניצור מחשבות שמא ההסכם שאנחנו הולכים לגבש על מנת שהממשלה תוציא החלטה לא יבוא לידי טרפוד דווקא מהצד הזה.

ראובן ריבלין: לפעמים אומרים "מילה בסלע שתיקה בזהב".

שרון אברהם וייס: הייתי רוצה להעיר משהו נקודתי לעניין השכר.

אברהם מיכאלי: נדון בזה מאוחר יותר.

אברהם מיכאלי: בבקשה, נגיסט מנגשה.

נגיסט מנגשה: אני מודה לחברי הכנסת על התפיסה שלהם, שהיא כל כך חשובה אבל אני רוצה להזכיר דבר אחד: אנחנו 24 או 25 שנה במדינת ישראל.

נגיסט מנגשה: המנהיגות הרוחנית שהיתה באתיופיה היא החשובה ביותר והיא ייצגה את הקהילה.

נגיסט מנגשה: היא נתנה סיוע נפשי וסיוע אמוציונאלי לאותם אנשים שהתגוררו וחיזקו את העדה בעצמה, שישמרו את היהדות ויגיעו לכאן.

נגיסט מנגשה: קרה דבר במדינת ישראל.

נגיסט מנגשה: כשהגענו למדינת ישראל נעשתה מחיצה והפרדה - בזה אנחנו מכירים ובזה אנחנו מכירים.

נגיסט מנגשה: המשבר הזה, אי ההכרה במנהיגות רוחנית, בקייסים, גרם למשבר רע בעדה.

נגיסט מנגשה: היום אתם שומעים על אלימות במשפחה אז באתיופיה לקייסים היה תפקיד מרכזי לעשות שלום בית ולחזק את המשפחה.

נגיסט מנגשה: כאן, בישראל, ערערתם את מעמדם וגרמתם לכך שהילדים שלהם לא יאמינו בהם.

נגיסט מנגשה: היו מאבקים רבים מ-84 ו-93, התקבלה החלטה והיו תקנים ואני מעריכה את זה.

נגיסט מנגשה: הקייס, בקרב יוצאי אתיופיה, אין ירושה להיות קייס.

נגיסט מנגשה: קייס הוא אדם שלומד שנים רבות כדי לקבל את ההסמכה מהקייס הגדול.

נגיסט מנגשה: לא ליצור בלבול כאן.

נגיסט מנגשה: אין ירושה להיות קייס.

נגיסט מנגשה: 15 קייסים נפטרו מאז ההחלטה.

נגיסט מנגשה: 15 תקנים חזרו למדינה.

נגיסט מנגשה: הקייסים האלה, שהיום למדו להיות קייס ורוצים להנהיג את הקהילות שלהם, מה לעשות?

נגיסט מנגשה: תרצו ולא תרצו, העם הזה הוא עם מסורתי.

נגיסט מנגשה: אי אפשר לעשות טרנספורמציה של תרבות ולהעתיק את התרבות המערבית אלינו.

נגיסט מנגשה: זה ייקח זמן.

נגיסט מנגשה: אתם צריכים להיות מודעים לזה ולחזק את האנשים האלה שמשקיעים יום ולילה.

נגיסט מנגשה: לא קל לנו.

נגיסט מנגשה: כל יום מישהו מתאבד וצריך ללוות אותם בהלוויה והתפקיד שלהם היה ללמד לא לעשות את הדברים האלה והם לא מספיקים לעשות את זה כי הם עסוקים גם בקבורה.

נגיסט מנגשה: אני מבקשת לחזק את מעמדם ולהחזיר את הכבוד שלהם.

נגיסט מנגשה: הילדים שלהם וילדים שלנו, זה בלבול זהות מוחלט.

נגיסט מנגשה: פעם צריך להיות רב ופעם צריך להיות קייס, אין באמצע.

נגיסט מנגשה: לכן הבעיות המרכזיות שלנו, חוסר המנהיגות הרוחנית שכולכם דנים בו, תנו לנו את הדבר כי מדינת ישראל היא רב תרבותית, היא מכבדת את התרבות של כולם.

נגיסט מנגשה: תכבדו את התרבות שלנו, תכבדו את המנהיגות שלנו ונוכל להיות בתהליך התערות.

נגיסט מנגשה: להתערות במדינת ישראל ולא לוותר על מה שיש לך.

אברהם מיכאלי: האם בסיכום שהצענו פה יש סתירה כל שהיא לדברים שלך?

נגיסט מנגשה: אין סתירה.

נגיסט מנגשה: אני מבקשת לזרז את העניין - -

אברהם מיכאלי: במהלך הזה, של חברי הכנסת ביילין וריבלין הציעו, הם הציעו בדיוק את הקטע הזה.

נגיסט מנגשה: מצוין.

נגיסט מנגשה: אתן דוגמה אחת: הקייס הזה שיושב לידי, הוא בוגר אוניברסיטת בר אילן בחינוך.

נגיסט מנגשה: הוא העדיף להיות קייס ולהיות מנהיג רוחני במדינת ישראל במקום להיות מורה וללמד ילדים.

נגיסט מנגשה: זה כבוד בשבילי שהוא משלב את שני הדברים להיות אקדמאי וקייס וזה כבוד בשבילי.

נגיסט מנגשה: תודה.

אברהם מיכאלי: אנחנו נעשה סבב וכולם ידברו.

קייס אליאס  סמאי: תודה רבה.

קייס אליאס  סמאי: האמת היא שאין לי הרבה מה להוסיף על מה שאמרו פה.

קייס אליאס  סמאי: כאב לי שב-17 ביולי כל חברי הכנסת התיישבו והחליטו את ההחלטה, שראו בקייסים כמנהיגים רוחניים חשובים ואין כמותם כיום וצריך להכיר בהם.

קייס אליאס  סמאי: את ההחלטה הזאת האוצר או מישהו אחר מבזה אותה, ולי זה קצת כאב.

קייס אליאס  סמאי: דבר נוסף, גברת נגיסט אמרה - -

אברהם מיכאלי: האוצר לא מבזה אלא הוא הציג את הקשיים המינהליים שיש להם ובשביל זה אנחנו פה, כדי לפתור את הבעיות המינהליות.

אברהם מיכאלי: מי שהציג את העמדה של האוצר התכוון שאנחנו מדינת חוק ויש הרבה בעיות חוקיות וזה לא לבזות חלילה.

קייס אליאס סמאי: כקייס וכמי שגם בעל תואר ואני יכול לעבוד בכל תחום אחר, העדפתי לפנות לתחום הזה כי ראיתי את חשיבות העניין ואני יודע את המצב כיום, באיזו עמדה אני נמצא ועד כמה החיוניות שיש בי בתור קייס ולא בתור מורה או בכל תחום אחר.

קייס אליאס סמאי: לכן, אני מסכים עם עניין ההתערות אנחנו צריכים להתערבב ולהיות חלק מהחברה הישראלית אבל לא בדור הזה או בתקופה הזאת או בשנים הקרובות.

אברהם מיכאלי: תודה.

הרב אברהם שי: אני אציג את זה דרך סיפור קצר: באתיופיה היו אב ובנו שהיו רועי צאן במדבר.

הרב אברהם שי: הגיעו אליהם גדוד של חיילים אחרי מלחמה קשה, צמאים ורוצים לשתות מים.

הרב אברהם שי: פנו לאב ואמרו: אנחנו רוצים לשתות מים, איפה יש מעין?

הרב אברהם שי: האב אמר:

הרב אברהם שי: אלה הולכים "לטפל" בנו, אראה לכם, אבל דבר אחד אני מבקש: תהרגו את הילד הזה.

הרב אברהם שי: מה להרוג?

הרב אברהם שי: אתה רוצה שאתן לכם לשתות?

הרב אברהם שי: תהרגו אותו.

הרב אברהם שי: הרגו אותו.

הרב אברהם שי: אמר להם: עכשיו תהרגו אותי.

הרב אברהם שי: הם היו בהלם ואמרו לו מה קרה?

הרב אברהם שי: אמרת שתראה לנו איפה יש מים.

הרב אברהם שי: אמר להם: אני ידעתי שתהרגו את כולנו ולכן, אני רוצה שכולנו נמות ואני לא אראה שהוא סובל ולכן אמרתי לכם שתהרגו אותו.

הרב אברהם שי: פנינו לפה כי הרגשנו שיש בעיות בכל מיני דברים ולצערנו, היום אנחנו מדברים בעל פה אבל שום דבר לא שונה.

הרב אברהם שי: אני הגעתי לפה כבר 4,5 ועדות - -

אברהם מיכאלי: בקדנציה הזאת?

הרב אברהם שי: לא.

אברהם מיכאלי: בקדנציה הזאת שמנו לנו למטרה בוועדה הזאת לפחות, את נושא יהודי אתיופיה.

אברהם מיכאלי: אני גם עולה חדש ויושבים פה הרבה חברים שבאו ממדינות אחרות ואמרתי כמה פעמים שיהודי אתיופיה יקבלו עדיפות בנושאים שונים.

אברהם מיכאלי: לקדנציה של הוועדה הזאת ההערה הזאת לא מגיעה.

הרב אברהם שי: יכול להיות שרואים את הדברים בצורה אחרת, בזווית אחרת.

הרב אברהם שי: יושב מולנו מאיר שפיגלר והוא מומחה בדברים ובשטח שום דבר לא מתבצע.

הרב אברהם שי: אני התפלאתי.

הרב אברהם שי: למה פנינו לפה?

הרב אברהם שי: כי אחת ההצעות שהציעו חברי הכנסת ריבלין וביילין זה להקים ועדת חקירה.

הרב אברהם שי: כשאמרו "ועדת חקירה" כולם באו לפה.

הרב אברהם שי: אנשים סייעו לאותם אנשים כדי להגיד שאנחנו מופרעים.

הרב אברהם שי: לא באתי לפה אחרי 2500 שנה כדי שיבזו אותי ואת הקהילה שלי.

הרב אברהם שי: באנו לפה כי יש לנו בעיות בקהילה, בעיות דתיות.

הרב אברהם שי: לא באתי לפה כי חסר לי משהו.

הרב אברהם שי: חסר לי הקהילה.

הרב אברהם שי: לילדים שלי חסרה הקהילה ואני רוצה שהילדים שלי יהיו מחר מעורבים אבל ולצערי הרב, בשירותי הדת יכלו לעשות את זה.

הרב אברהם שי: מפה והלאה, אשתדל לא להגיע לכאן יותר כי זה רק מקפיץ - -

אברהם מיכאלי: זה ההפסד שלך, כי אם אתה מציג את עצמך כמנהיג רוחני בקהילה, מי שיתאר לכם פתרונות פלא ב"הוקוס פוקוס".

אברהם מיכאלי: .. באתם בקדנציה הזאת של הוועדה והעליתם כמה נושאים חמורים ביותר כמו נושא המשכורות, נושא הקייסים.

אברהם מיכאלי: אני חושב שהוועדה הזאת, מבחינת לוח הזמנים שהכנסת עובדת והיא לא עובדת על נושא אחד.

אברהם מיכאלי: לחבר הכנסת ביילין ולחברים אחרים יש עוד 10,15 ועדות שונות ששם בכל יום מגיע נושא דחוף אחר.

אברהם מיכאלי: אנחנו משתדלים למצוא פיתרון.

אברהם מיכאלי: מר שפיגלר מבצע את ההחלטות של הגורמים היותר בכירים, כנסת וממשלה.

אברהם מיכאלי: הוא יקבל החלטה - הוא יבצע.

אברהם מיכאלי: הוא לא קובע מה לעשות ומה לא לעשות.

אברהם מיכאלי: אתה אומר שלא תבוא לפה יותר.

אברהם מיכאלי: אם אתה חושב שהועדה הזאת טוחנת מים, זאת טעות שלך.

אברהם מיכאלי: הנושאים שחברי הכנסת ביילין וריבלין גיבשו יפתרו.

אברהם מיכאלי: זה לוקח קצת זמן ותגלו הבנה לזה.

הרב אברהם שי: הבנתי ואני חוזר ואומר שאם היו מקימים ועדת חקירה הכל היה בסדר.

אברהם מיכאלי: מי הכניס לכם לראש שוועדות חקירה פותרות דברים?

הרב אברהם שי: אדוני היושב ראש, יוסי ביילין אמר שתהיה ועדת חקירה וכולם באו לפה.

אברהם מיכאלי: אם לא נגיע לפתרונות בוועדה הזאת, נחשוב על פתרונות אחרים.

הרב אברהם שי: נלחיץ כדי שהדברים יפתרו.

יוסי ביילין: דיברתי על חקירה משטרתית כשדובר על זה שכסף לא הגיע למועצות הדתיות ושאולי גנבו את זה.

יוסי ביילין: אמרתי שאם זאת גניבה, נעשה חקירה משטרתית, אבל בסוף הציגו את הדברים.

יוסי ביילין: ..

אברהם מיכאלי: הרב שי, רבותיי, אני מתייחס אליכם בכל הכבוד הראוי כמנהיגים של העדה.

אברהם מיכאלי: העדה שלכם זקוקה למנהיגות.

אברהם מיכאלי: אם כל אחד מכם יגיד: אני שובר את הכלים ולא משחק, הקהילה לא תרוויח מזה כלום.

אברהם מיכאלי: אני לא מדבר דיבורים.

אברהם מיכאלי: אני רואה את הקהילה ולאנשים האלה חסרים המנהיגים.

אברהם מיכאלי: אני מרגיש שהדור הצעיר מתנתק מההורים.

אברהם מיכאלי: למה?

אברהם מיכאלי: בגלל מה שהגברת אמרה, שהמעמד של הקייסים מתערער, מעמד ההורים מתערער.

אברהם מיכאלי: אני נתקל במקרים שההורים לא מצליחים לדבר עברית עם הילדים.

אברהם מיכאלי: צריך לפתוח אולפנים לילדים שילמדו אתיופית.

אברהם מיכאלי: שימו לב לאן הגענו.

אברהם מיכאלי: לכן, אני ער לזה והחברים פה ערים לזה.

אברהם מיכאלי: חבר הכסת ביילין עזב ועדה אחרת והגיע לפה כדי להתייחס אליכם בכל הכבוד, אבל אין פתרונות של מהיום להיום.

אברהם מיכאלי: תגלו הבנה לזה שדברים שלא נפתרו 10,15 שנה לא יפתרו ביום אחד.

אברהם מיכאלי: בעזרת השם, אנחנו משתדלים עד כמה שניתן והמדינה מוגבלת ואין פתרונות לכל דבר.

אברהם מיכאלי: אין פה אנטי להפך, צריך לתת העדפה מתקנת כי יש בעיות יותר קשות מאשר קבוצות אחרות של עולים.

גדי יברקן: אני נציג הסטודנטים ואני אומר זאת גם בשם יושב ראש התאחדות הסטודנטים של ישראל.

גדי יברקן: אני רוצה להודות לחבר הכנסת דוקטור ביילין, שוועדה אחרי ועדה הוא אתנו וגם חבר הכנסת ריבלין, שזה מראה שיש לנו אוזן קשבת וזה לא קורה תמיד.

גדי יברקן: הייתי רוצה לדבר בישראליות שבה למדתי.

גדי יברקן: אני רוצה להיות הישראלי החוצפן שנכנס לדברים לא לו.

גדי יברקן: הישראליות ששניכם הצגתם.

גדי יברקן: הישראלי החוצפן יכול להגיד: אני נוגע בדבר שהוא לא יודע.

גדי יברקן: יש לך חבר מהעדה?

גדי יברקן: אני בספק.

גדי יברקן: אתם האחרונים שיכולים להחליט אם צריך כסף או לא.

גדי יברקן: שאלתי אותך בוועדה הקודמת האם אתה מוכן לעבוד 12 שנה בהתנדבות ולא לקבל שכר?

גדי יברקן: אתה מוכן לענות לי?

מאיר שפיגלר: תקבל תשובה.

גדי יברקן: זה לא אישי, אתה מייצג ממסד, אתה מייצג את מדינת ישראל ואני מייצג את החברה הישראלית כאזרח שאכפת לו.

גדי יברקן: לא שונה שום דבר מהוועדה הקודמת.

גדי יברקן: ישבנו פה והתקבלה החלטה, ההחלטה שהתקבלה היום.

מאיר שפיגלר: אתה צריך להגיד "לכאורה", כי תקבל תשובה מוחצת תכף.

גדי יברקן: התקבלה החלטה וכלום לא נעשה בעניין של הרבנות.

גדי יברקן: היינו בישיבה הקודמת עם הרב הדנה שבא וכולי.

גדי יברקן: אם אתם מכבדים את הדברים, שלוועדה יהיו לה שיניים וכשהיא מזמנת לנושא כל כך חשוב, שתבצע.

גדי יברקן: יכול להיות שאני לא אבוא לוועדה הזאת אלא אפעל בדרכים אחרות.

גדי יברקן: אתם יוצרים כדור שלג שיהיה קשה לעצור אותו ואני בספק גדול אם מדינת ישראל תוכל לעצור אותו.

גדי יברקן: כדור העתיד של מדינת ישראל אני יכול לומר לך שאני מתחייב לכך שאתם יוצרים עכשיו כדור שלג.

גדי יברקן: אנחנו עוברים מוועדה לוועדה ויושבים ומדברים.

גדי יברקן: מה, זה משחק ילדים?

גדי יברקן: 30 שנה אנחנו בוועדות.

גדי יברקן: אתה מדבר על אור-יהודה, שאתה רוצה לפתוח בית כנסת ליהודי אתיופיה.

גדי יברקן: ראש העיר שלך אומר בראש חוצות שאין כניסה לאתיופים.

גדי יברקן: יש דיבור של חבר כנסת שאמר שאין כניסה לאתיופים?

אברהם מיכאלי: זה לא ראש העיר שלי, זה ראש העיר של אור-יהודה.

אברהם מיכאלי: תסלח לי, זה לא הנושא היום.

אברהם מיכאלי: קיימנו על זה כל כך הרבה ישיבות, אז אל תפתח את הנושא הזה שוב.

גדי יברקן: אנחנו פותחים תיבת פנדורה גדולה - -

אברהם מיכאלי: גדי, אתה מדבר מתוך תסכול של שנים.

אברהם מיכאלי: אתה מדבר על נושאים שונים שבצדק אתה מביע אותם כתסכול וזה לא רק הנושא של היום.

אברהם מיכאלי: סלח לי, דיברת על כמה וכמה דברים.

אברהם מיכאלי: תבינו שכדור השלג לא התחיל בוועדה הזאת בחודשים האחרונים.

אברהם מיכאלי: כדור השלג הזה מתגלגל כבר ועשיתם הרבה הפגנות וכך לא פותרים דברים.

אברהם מיכאלי: אנחנו באנו לפתור פה דברים.

אברהם מיכאלי: התחנכת בארץ ובארץ אולי מלמדים חוצפה אבל לא מלמדים איך להתמודד עם בעיות.

אברהם מיכאלי: בוועדה הזאת מתמודדים.

אברהם מיכאלי: חברי הכנסת ריבלין וביילין ישבו בשביל לפתור בעיה.

אברהם מיכאלי: זה שהיום האוצר הציג עמדה מסוימת, זו רק עמדה.

אברהם מיכאלי: מותר לנו, כוועדה, להגיד להם: לכו הביתה ואנחנו נחליט מה לעשות.

אברהם מיכאלי: אז אם אתה לא מבין את כללי המשחק איך אפשר לקדם דברים במדינה, כדאי שתפנים את זה.

אברהם מיכאלי: זה שאתה סטודנט נמרץ - כל הכבוד, אבל תחשוב איך מגיעים לפתרונות.

גדי יברקן: אני לא התחנכתי בחינוך הישראלי אלא בחינוך הבית האתיופי.

גדי יברקן: לקחתי את כל החוצפה הישראלית ולא מעבר לזה.

גדי יברקן: החינוך שלי הוא מההורים שלי שלא יודעים קרוא וכתוב והם פרופסורים לחיים.

גדי יברקן: הם לימדו אותי את כל מה שאני אומר כאן היום, מעבר לחוצפה.

גדי יברקן: הקייסים שבאו לכאן, אנחנו מייצגים פה סטודנטים, ציבור רחב.

גדי יברקן: אין להם מה לאכול.

גדי יברקן: הם על פת לחם, הציבור תורם להם כסף.

גדי יברקן: כמה זמן אפשר למשוך את הוועדה הזאת?

גדי יברקן: הם לא יכולים לגדל ילדים.

גדי יברקן: אתה יושב במזגן ומחליט את ההחלטות ולהם אין קייסים והאדם הזה לא מקבל שכר והקהילה צריכה להוציא כסף מכיסה כדי לפרנס אותו.

גדי יברקן: הוא רץ מלוויה לבר מצווה ואין לו חיים.

גדי יברקן: מי שמכם לשופטים שהם לא יהיו קייסים?

גדי יברקן: היום אנחנו רוצים לצאת מכאן עם נקודה מעשית, כי בפעם הקודמת היינו פה וכנראה גם נחזור לכאן.

גדי יברקן: אנחנו שבעים מהחלטות שנעשות בחדרי חדרים במשך 30 שנה, עוד לפני שנולדתי ועליתי לכאן.

גדי יברקן: אמר היועץ המשפטי של הרבנות שהרבנים האתיופים לא מוכרים ברבנות.

גדי יברקן: יש 4 רבנים מוכרים והם לא יכולים לחתן.

גדי יברקן: אם אני לא יכול להתחתן ברבנות, עזבו את הרבנות של הקהילה.

גדי יברקן: ..

אברהם מיכאלי: גדי, אתה נכנס לנושא הכי רגיש של העדה.

אברהם מיכאלי: זה נושא ששווה דיון בכל פורום.

גדי יברקן: לא, אתה איתי?

גדי יברקן: הקהילה, אין לכם מנהיג, נעזור לכם.

גדי יברקן: למה שלא תגיד: אנחנו?

גדי יברקן: אתה ואני...

אברהם מיכאלי: אנחנו.

אברהם מיכאלי: גדי, אני חייב להגביל אותך בזמן.

אברהם מיכאלי: יש לך חצי דקה לסיים.

גדי יברקן: רק אתמול ישבנו בתל אביב קרוב ל-40 חבר'ה, יחד עם נציגים וקייסים בעניין הזה.

גדי יברקן: אם לא יהיה לזה סוף אני אומר לכם שכדור השלג לא יעצור.

גדי יברקן: אני לא מאיים, קטונתי.

גדי יברקן: ..

אברהם מיכאלי: אל תדבר בסגנון הזה כאן, זה לא כדאי.

גדי יברקן: אני אגיד.

גדי יברקן: אני שמח שאמרתי את הדברים האלה.

אברהם מיכאלי: גדי, רק חבר'ה כמוך יכולים לעזור לעדה אבל בפתרונות ולא באיומים.

אברהם מיכאלי: העדה סבלה כל כך הרבה מכל כך הרבה אנשים שהובילו אותם באף ואתה יודע את זה.

אברהם מיכאלי: תודה.

קייס ראובן אדג'ואיצאו: את אדון מועלם אני מכיר כמעט 17 שנה.

קייס ראובן אדג'ואיצאו: גם את מאיר אני מכיר 3 שנים.

קייס ראובן אדג'ואיצאו: אתם יודעים מה?

קייס ראובן אדג'ואיצאו: בחוצפה, מדינת ישראל היא גזענית לאתיופים למה?

קייס ראובן אדג'ואיצאו: 20 שנה עם כל הרבנים שקיבלו הסמכה, הייתי איתם.

קייס ראובן אדג'ואיצאו: אמרו במשרד הדתות: תביא תצהירים.

קייס ראובן אדג'ואיצאו: הבאתי תצהירים.

קייס ראובן אדג'ואיצאו: אבא שלי היה אחד הקייסים הכי מפורסמים.

קייס ראובן אדג'ואיצאו: כל הזמן יש גזענות ואומרים שהבן לא יכול לתת לאבא.

קייס ראובן אדג'ואיצאו: עוד באתיופיה לא התחנכנו בשביל הכסף אלא כדי לשרת את הקהילה אבל יש זכות לקבל שכר.

קייס ראובן אדג'ואיצאו: מי אתה שתכתיב לי?

קייס ראובן אדג'ואיצאו: אם לא היה יוסי ביילין ורובי ריבלין, אנחנו לא שווים פה.

קייס ראובן אדג'ואיצאו: יש לנו ילדים שמשרתים בצבא, למה?

קייס ראובן אדג'ואיצאו: הרבנים האלה כפויי טובה ואוכלי חינם והילדים שלהם לא משרתים בצבא.

קייס ראובן אדג'ואיצאו: אתם מפקירים אותנו.

קייס ראובן אדג'ואיצאו: למה שלא תהיה לי המשכורת שלי?

קייס ראובן אדג'ואיצאו: למה אני צריך להבין את הגזענות הזאת ואת ההסכמה עם הרבנות?

קייס ראובן אדג'ואיצאו: אני אסתדר עם הרבנות כי יש לי פה, יש לי את השפה ואת ההלכה ואני יכול להגיד מה שארצה.

קייס ראובן אדג'ואיצאו: הבעיה היא מדינת ישראל שעוצרת את הכסף של הקייסים.

אברהם מיכאלי: אדוני הקייס, מה עם הפתרון שהצענו?

קייס ראובן אדג'ואיצאו: הפתרון איננו.

קייס ראובן אדג'ואיצאו: אתה חושב שאנחנו תומכים בראובן ריבלין?

קייס ראובן אדג'ואיצאו: לא, אבל אכפת לו.

קייס ראובן אדג'ואיצאו: הוא איש נבון.

קייס ראובן אדג'ואיצאו: לכן 3 פעמים באנו לפה למצוא פתרון ואתם מעבירים נושא על נושא.

קייס ראובן אדג'ואיצאו: למה שלא נקבל כסף?

קייס ראובן אדג'ואיצאו: חד משמעית, פרופסור מיכאלי, אם לא יהיה פתרון עם המילואימניקים נעשה מהומה.

קייס ראובן אדג'ואיצאו: לא יכול להיות שהרב שלך יקבל ואני לא אקבל כסף.

קייס ראובן אדג'ואיצאו: אני משלם מיסים, אני אזרח.

קייס ראובן אדג'ואיצאו: אם אני מוסלמי, אני אהיה מוסלמי.

קייס ראובן אדג'ואיצאו: באיזו עמדה אתם מקבלים אותנו?

קייס ראובן אדג'ואיצאו: פה יש כישלון של העדה.

קייס ראובן אדג'ואיצאו: אם היה מאיר שפיגלר פותר את הבעיה, מזמן העדה היתה מוצאת פתרון ואז היו משלמים משכורות והכל היה בסדר.

קייס ראובן אדג'ואיצאו: אני לא יכול לקדש?

קייס ראובן אדג'ואיצאו: להכל יש פתרון.

קייס ראובן אדג'ואיצאו: העובדים הזוטרים עושים לנו בעיה.

קייס ראובן אדג'ואיצאו: תודה.

הרב ראובן יאסו: לגבי הטפות המוסר של כבודך ושל היו"ר הקודם:

הרב ראובן יאסו: אנחנו באים לכנסת כי אנחנו מכבדים את הדמוקרטיה הישראלית, כי יש כללי משחק בדמוקרטיה הישראלית.

הרב ראובן יאסו: מהמדינה שבאתי ממנה, אמנם היא מנסה להיות יותר דמוקרטית.

הרב ראובן יאסו: שם על בבעיות כאלה פותחים במלחמת גרילה.

הרב ראובן יאסו: ברוך השם שאני חי במדינת ישראל והדברים האלה מתנהלים בעל פה ולא... אז בבקשה לא להטיף מוסר.

הרב ראובן יאסו: אמנם אתם חברי כנסת, אתם נבחרי העם ברוך השם, אבל תבינו שאתם לא אדוני הדמוקרטיה.

הרב ראובן יאסו: בוועדה לפני אחרונה ניתנה תשובה לגבי בעיית החיתון, שהוועדה לא תיתן תשובה אלא זה ברבנות.

הרב ראובן יאסו: על כן, ביום חמישי האחרון הוצאנו מכתב ליועץ המשפטי לממשלה עם העתקים למאיר שפיגלר, לראש הממשלה, לשר המשפטים ולשני הרבנים הראשיים לישראל שהיועץ המשפטי לממשלה, מר מני מזוז, ייתן את דעתו ואם לא, מבחינתו בשאלה של מעמד אישי ושל החיתון הדיון בכנסת נגמר.

הרב ראובן יאסו: למה?

הרב ראובן יאסו: מפני שהכנסת מקיימת דיון בנושא שאין לו שיניים או שזה מעל לכוחות שלה ולכן, העברנו את זה למגרש המשפטי.

הרב ראובן יאסו: גם בנושא הזה, הדברים שאני רוצה להתייחס אליהם, שלכנסת יש מקום והיא יכולה.

הרב ראובן יאסו: אני חוזר לנקודת ההתחלה שלי, שמשפט זה דבר קשה.

הרב ראובן יאסו: במדינות לא דמוקרטית במקום המשפט יש כדורים בקנה - -

אברהם מיכאלי: אל תחזור על זה, מספיק.

אברהם מיכאלי: את הקטע של הכדור בקנה שמענו ואל תחזור על זה יותר.

אברהם מיכאלי: כמנהיג ציבור אתה צריך להיות זהיר.

אברהם מיכאלי: דמוקרטיה זה לא אומר שמותר לך להגיד הכל.

אברהם מיכאלי: אתה לא זהיר בדבריך.

הרב ראובן יאסו: אולי לא הבנת אותי.

אברהם מיכאלי: נתתי לך זכות דיבור ומכבדים אותך ואל תשחרר כל מה שבא לך מהבטן.

הרב ראובן יאסו: סליחה.

הרב ראובן יאסו: במדינת ישראל יש בית משפט אבל אנחנו עדין מאמינים בכנסת, שהיא יכולה לפתור את הדברים ולא צריך להעביר את זה לבית משפט.

הרב ראובן יאסו: בעניין של המשכורת, אמרתם שתדונו.

הרב ראובן יאסו: הקהילה הזאת גדלה וגידול האוכלוסייה שלה הוא פי כמה.

הרב ראובן יאסו: הקייסים נפטרו והצרכים של הקהילה עולים ומצד שני, הרבנות הראשית לא מכירה בקייסים וגם לא ברבנים.

הרב ראובן יאסו: אני מוכן והחתמתי כמה מהקייסים הצעירים, שאם הרבנות הראשית תגיד שיהודי אתיופיה הם יהודים לכל דבר, זה בסדר אבל יש בעיה שהרבנות אומרת: אתם תעשו גיור והקהילה לא מוכנה לעשות גיור.

הרב ראובן יאסו: במדינת ישראל יש בסביבות 105,110 אלף איש שאין להם פתרון.

אברהם מיכאלי: זה נושא כל כך חשוב, נושא מעמדם היהודי של יהודי אתיופיה, שצריך לדון בו עם כל הנציגים של הרבנות הראשית ומי שקובע את מעמדם של יהודי אתיופיה.

אברהם מיכאלי: כרגע אנחנו מדברים על הפתרון שחברי הכנסת ריבלין וביילין גיבשו אתכם לפני חודשיים.

אברהם מיכאלי: הכיוון הזה הוא כוון של פתרון להגיע למשהו טוב יותר ממה שקיים היום.

אברהם מיכאלי: כנציג, כמנהיג, אתה חושב שהפתרון הזה סביר שאנחנו, ככנסת, נסיים ונוביל אותו?

הרב ראובן יאסו: אני מספר לך את הדבר הזה שלא יהיה גול עצמי.

הרב ראובן יאסו: כל עודה הרבנות הראשית ממשיכה לדרוש שנגיע לחומרה, הפתרון שלך, שאתם נותנים 12 קייסים לא יפתור את הבעיה.

שמעון אולמן: למה?

שמעון אולמן: אתה מאיים על עצמך.

שמעון אולמן: על מי אתה מאיים?

שמעון אולמן: אתה לא ער למה שאתה אומר.

אברהם מיכאלי: בואו לא נקשור דבר לדבר.

אברהם מיכאלי: יש פתרון א' ויש פתרון ב'.

הרב ראובן יאסו: אגיד לך למה זה חשוב, מפני שכבר עכשיו בלי הגידול הטבעי שהיה, שיש בסביבות 35 אלף, יש כבר מחסור של 15 קייסים.

הרב ראובן יאסו: תוסיף אותם ועוד ה-35 שאין להם מענה, מה יהיה?

יוסי ביילין: למה זה קשור להכרה בגיור?

הרב ראובן יאסו: ברגע שהקייסים האלה יהיו מוכרים ברבנות פתרת את הבעיה.

הרב ראובן יאסו: אבל בלי זה - -

יוסי ביילין: אני רוצה להבין ממך כי זאת נקודה מרכזית ודיברנו על זה באחת הפעמים שעברו ואנחנו גם לא הפורום שנכתיב לרבנות להכיר בכם ואתם יודעים את העמדה שלי בנושא של הפרדה בין דת ומדינה.

יוסי ביילין: בשבילי אתם יהודים ב-100% ואני לא צריך אף אב שיאשר שאתם יהודים בשבילי.

יוסי ביילין: אבל לצערי, אני לא רוב במדינה הזאת.

יוסי ביילין: לכן אני שואל את השאלה הבאה: אתה אומר שכיוון שהרבנות לא מכירה בלי גיור לחומרה ביהדות שלכם, מה שמוטל על מנהיגי העדה זה דברים שלא היו מוטלים עליהם אם היא כן תכיר.

יוסי ביילין: זה נכון?

יוסי ביילין: אתה אומר שהרבנות וחברת קדישא לא קוברת את מתיכם?

הרב ראובן יאסו: כן, יש גם מקרים כאלה.

אברהם מיכאלי: לגבי קבורה, יש בעיות עם הרבה אנשים במדינת ישראל.

אברהם מיכאלי: הנושא של המעמד הרוחני של יהודי אתיופיה זה נושא כל כך חשוב, שצריך לשבת עם כל גורמים.

קייס זמנה מלקאו: (נושא דברים בשפה האמהארית)

קייס אליאס סמאי: הוא ברך על המפגש ועל חשיבות הדיון.

קייס אליאס סמאי: הוא אמר שבמשך 2500 שנה הובלנו וקיבלנו מאבותינו, לא בירושה, אלא כל אחד על פי הסמכתו והידע שלו ואחרי בדיקה מאב לבן והעברנו ושמרנו על העדה.

קייס אליאס סמאי: הובלנו והגענו עד לכאן.

קייס אליאס סמאי: אחרי שהגענו לכאן, כמו שאבותינו הבהירו, אם לא נעביר לדורות הבאים, איך אתם רוצים שהעניין הזה יישאר?

קייס אליאס סמאי: חובתנו להעביר את המסורת כפי שעשינו בעבר כך שהילדים שלנו ימשיכו את דרכי אבותינו דרכנו, כי מה לעשות, המבוגרים הולכים לעולמם.

קייס אליאס סמאי: נקודה נוספת, אפילו שמגיעים נבחרי ציבור, נבחרי העם, מעודדים אותנו להמשיך את המסורת, להעביר לדורות הבאים.

קייס אליאס סמאי: איך אני יכול לשמוע פה שלא צריך עוד קייסים?

קייס אליאס סמאי: איך דבר כזה צריך לעלות כאן?

קייס אליאס סמאי: היות ובמשך השנים אנחנו רוצים להעביר את זה ורוצים שהילדים שלנו, אותם אלה שחינכנו אותם, שהעברנו את השרביט אליהם, אנחנו רוצים שימשיכו לעשות הלכות תורה ומצוות.

קייס אליאס סמאי: אנחנו רוצים שהעדה, רובה ככולה, שהיא מסורתית דתית, תמשיך להיות כזאת ואנחנו רוצים שהם יעשו את הפעולה שאנחנו עושים.

קייס אליאס סמאי: אותם קייסים ורבנים שעובדים בפועל, עובדים עם הקהילה.

קייס אליאס סמאי: הם לא יכולים לצאת לעבוד לפרנסתם כי הם עובדים עם הקהילה ומצד שני, אין להם הכרה ומשכורת.

קייס אליאס סמאי: איך אתם רוצים שנחיה?

אברהם מיכאלי: קיבלנו את זה, תודה רבה.

קייס וובשט ילאו: (נושא דברים בשפה האמהארית)

קייס אליאס סמאי: נבחרי העם, חברי הכנסת, אני רוצה שתזכרו ותבינו משפט או מספר נקודות: כאנשים בעדה האתיופית במשך אלפי שנים שמרנו והגענו לכאן, מדוע פה יש אפליה?

קייס אליאס סמאי: אני רוצה שתדעו להביע את הבעיה שיש בארץ.

קייס אליאס סמאי: במדינת ישראל, כמדינת חוק, יש לכל נבחר זמן מוגבל עד בחירתו כנבחר כחבר כנסת והן כרבנים ראשיים.

קייס אליאס סמאי: אצלנו יש בעיה שיש רב ראשי לעדה, הרב יוסף הדנה, שהוא לא יודע מי נתן לו את הסמכות להיות רב ראשי ולכמה זמן כי לא מצאנו דרכו איזו שהיא ישועה אלא להיפך, את ההפרדה בין הרבנים לקייסים.

קייס אליאס סמאי: לכן, אני לא יודע מי מינה וכמה זמן הדבר צריך להימשך.

קייס אליאס סמאי: יש במדינת ישראל כ-105 אלף יוצאי אתיופיה כאשר עם אדם אחד, עם רב אחד, הם צריכים לקבל את כל שירותי הדת, החתונה, בדיקת יהדותם, איך זה יכול להיות על ידי אדם אחד?

קייס אליאס סמאי: אנחנו רוצים לדעת למה קיימת האפליה הזאת ושתתקנו את הענין הזה.

קייס אליאס סמאי: השכר בין הרבנים לקייסים הוא פער עצום.

קייס אליאס סמאי: מדוע?

אברהם מיכאלי: תודה רבה.

אברהם מיכאלי: רבותיי, בוודאי שנושא כזה, על מעמד הרבנים והקייסים, ועדת הקליטה יכולה לדון בזה הרבה מאוד פעמים אבל הפתרונות צריכים להיות במעמד גופים אחרים שלא נמצאים פה.

אברהם מיכאלי: אנחנו, כחברי כנסת, יכולים לעזור בכל מה שניתן לחבר בין הגופים האלה ולהושיב אותם פה, אבל לא יכולים להכריע ברבנות את מי למנות ואת מי לא כי זה נושא שלא שייך לוועדה.

אברהם מיכאלי: מצד שני, אנחנו אתכם בכל דבר כדי שתוכלו לחבר את כל הגורמים ונעשה את זה.

אברהם מיכאלי: לגבי הנקודה שגיבשו חברי הכנסת ריבלין וביילין, אני רוצה שנסכם.

אברהם מיכאלי: ניתן למר שפיגלר להשיב ואני רוצה שנצא מפה היום בכיוון של מה שעושים מחר בבוקר.

גדי יברקן: עם החלטה.

אברהם מיכאלי: אנחנו מקבלים החלטות ברמה של גורם שנותן החלטה.

אברהם מיכאלי: ועדת העליה והקליטה נותנת המלצה.

אברהם מיכאלי: אנחנו מגבים פתרון א' ו-ב' ומי שמחליט בסוף זה ממשלת ישראל או כנסת ישראל בחוק.

אברהם מיכאלי: תבינו את כללי המשחק.

גדי יברקן: החלטנו גם פעם שעברה ולא קרה שום דבר.

אברהם מיכאלי: קיבלתם היום תגובה מסוימת ואנחנו, כחברי כנסת, הבענו את עמדתנו.

אברהם מיכאלי: גדי, יש לנו ועדת משנה לנוער עולה.

אברהם מיכאלי: אני מבקש מיו"ר ועדת המשנה ואני רוצה שתבואו לישיבה מיוחדת כחברה צעירים, שיש להם מה לומר בהרבה מאוד דברים.

אברהם מיכאלי: נקדיש לכם ישיבה שלמה.

אברהם מיכאלי: אני מבקש מחבר הכסנת אלקין וגם אני חבר בוועדה, שתעלו את הנושא שלכם וזה יהיה בנפרד.

אברהם מיכאלי: דנו בנוער היהודי אתיופי ויש לנו מסקנות כלפי משרד החינוך וכלפי משרד הקליטה.

אברהם מיכאלי: אם אתם רוצים, בבקשה, נקדיש ישיבה שלמה לעניין הזה.

אלמנו: אני סטודנט באוניברסיטת בר אילן.

אלמנו: כל ההסתתרות מאחורי התקציב ולהגיד שאין תקן, אני חושב שזה מסוכן כי אני ועולי אתיופיה לא באנו לכאן בזכות המדע והטכנולוגיה אלא באנו רק בזכות הדת.

אלמנו: להגביל את הקטע של הקייסים, כלומר שמפה והלאה יהיו רק 71 קייסים וביום מן הימים הקייסים ימותו, לא יהיו קייסים וזה מסוכן.

אברהם מיכאלי: אתה אומר שזה כאילו שולי אבל בעיית תקציב זו בעיה מהותית במדינה.

אלמנו: אני אומר שזה מסוכן כי מה שמחזיק את העם היהודי זו הדת היהודית ואם לא נשמור עליה נהיה ככל העמים ובסוף גם הזהות שלנו לא תישאר והעדה תעלם וסתם נצטער על העוול שנגרם.

אלמנו: יש כל מיני תיקים ולנו אין תיק לענייננו.

נגיסט מנגשה: אין סדר עדיפות.

אברהם מיכאלי: אני מזמין אותך לוועדה.

קסהון וונדה: רציתי להוסיף לגבי החששות ואני מסכים עם זה לגבי ההגבלה של הקייסים.

קסהון וונדה: אני מקווה שזה יצא לפועל.

קסהון וונדה: אבל כל עוד שאני עשיתי צבא ואני לא מתחתן ולא נכנס לרבנות, נישאר בגטו ונצטרך עוד כסף.

קסהון וונדה: ברגע שהצעירים רוצים אינטגרציה, רוצים לתחתן ואם אני גר בעפולה אני צריך לנסוע לתל אביב כדי להתחתן.

קסהון וונדה: כל עוד תשאירו אותנו בגטאות אנחנו נישאר בצד ולא תהיה אינטגרציה.

אברהם מיכאלי: תודה.

אברהם מיכאלי: מר מועלם, בבקשה.

יעקב מועלם: יש 3 נושאים על השולחן: נושא הקייסים, שילוב הרבנים במסגרת המועצות הדתיות ויש את הנושא של תשלומי שכר.

אברהם מיכאלי: אני רוצה לתת לעורכת הדין שרון לדבר.

אברהם מיכאלי: נגיע לזה.

יעקב מועלם: צריך להסתכל על כל התמונה.

יעקב מועלם: מה שעולה כאן וצריך לשים לב, שמי שצריך מנהיגות דתית יהודית לטווח הארוך, שלא באמצעות הרבנות הראשית, זה לא פתרון.

יעקב מועלם: זה מנציח את האפליה.

אברהם מיכאלי: בנושא של כדאי או לא כדאי, תשאיר לאחרים להחליט.

אברהם מיכאלי: הפקידות תעשה את ההחלטות ותשאיר לנו להחליט.

יעקב מועלם: אם אתה רוצה שאני אלך מכאן, אני אלך.

יעקב מועלם: תן לי להתבטא.

אברהם מיכאלי: אל תיכנס לקטע הזה.

יעקב מועלם: אז סתם ישבתי כאן?

אברהם מיכאלי: עם כל הכבוד, הפקידות לא תקבע את המדיניות.

אברהם מיכאלי: הפקידות יכולה לייעץ לשר והשר יבוא לכנסת ויגיד אם כדאי או לא.

יעקב מועלם: באים אנשים ומבקשים משכורת מהמדינה.

יעקב מועלם: לא כדאי להתייחס לזה בקלות ראש.

יעקב מועלם: באים ומבקשים משכורת כמנהיגות דתית במעמד שהוא לא חוקי לטווח הארוך.

יעקב מועלם: אין לזה מקום חוקי, אין לזה מסגרת חוקית...

קריאות: מה זה נקרא חוקי?

קריאות: אתה המחוקק?

קריאות: מי קובע?

קייס ראובן אדג'ואיצאו: אתה המחוקק?

קייס ראובן אדג'ואיצאו: הוא עושה מאתנו טמבלים.

נגיסט מנגשה: אדוני היושב ראש, זו פטרוניות מוחלטת.

יעקב מועלם: אם רוצים להנציח את המצב של הקייסים, צריך להעביר חוק.

יעקב מועלם: אי אפשר להנציח את המצב בלי חוק שיש מנהיגות שמקבלת שכר.

יעקב מועלם: אני לא מיניתי אף אחד ואני לא יודע מי קייס ומי לא.

יעקב מועלם: אני לא מתכוון לדעת מי זה, זה לא התפקיד שלי ולא אמור להיות התפקיד שלי.

יעקב מועלם: אני שואל מי קובע?

יעקב מועלם: לגבי נבחרים יש הליך בחירה, יש הליך של הסמכה דתית.

יעקב מועלם: האם אמור להיות הליך הסמכה לטווח ארוך לנצח?

יעקב מועלם: בסופו של דבר, כשמתקצבים שכר לקייסים בטווח הארוך בתקנה נפרדת, בטווח הארוך זה יבוא על חשבון רבנים אתיופים שמשתלבים בתוך המועצות הדתיות.

יעקב מועלם: זה לא יהיה גם וגם.

יעקב מועלם: או שיש מנהיגות כזאת או שיש מנהיגות אחרת.

יעקב מועלם: לדעתי, צריך להחליט לטווח הארוך איך היא תהיה.

יעקב מועלם: לדעתי, היא צריכה להיות כמו כל עדה אחרת במדינת ישראל באמצעות הרבנות הראשית של ישראל.

גדי יברקן: ההגדרה של עדה אפילו בחוק או בעברית זה לא מקובל.

גדי יברקן: אני לא עדה, אני יהודי.

גדי יברקן: אני שייך לעדה היהודית.

אברהם מיכאלי: גדי, תן לו לסיים.

אברהם מיכאלי: הוועדה מדברת בכיוון כזה או אחר.

יעקב מועלם: האפליה המתקנת שאני חושב שצריכה להיות היא בנושא של קביעת תקנים של רבנים בתוך המועצות הדתיות שישתלבו במסגרת תכניות ההבראה.

יוסי ביילין: הכל מתחיל ונגמר בזה.

יוסי ביילין: הרבנות לא מכירה בהם כיהודים.

נגיסט מנגשה: אתה יודע שגם הרבנים לא מוכרים?

יעקב מועלם: בטווח הארוך, פתרונות הקסם של ההפרדה, התקציב הנפרד, ההפרדה של המנהיגות הרוחנית בטווח הארוך היא זאת שמנציחה את ההפרדה.

יעקב מועלם: המטרה שלנו צריכה להיות בנושא של הרבנים ויש רבנים מוסמכים, שעברו הסמכה מהרבנות וצריך להרחיב את הקבוצה הזאת.

קריאות: - - -

אברהם מיכאלי: זאת הבעיה.

שמעון אולמן: הוא מדבר לכיוון שלכם.

שמעון אולמן: הוא מדבר על פתרון הבעיות שלכם.

אברהם מיכאלי: תגיד מה העיה שלך.

אברהם מיכאלי: ביקשנו קודם לנהל פה תרבות דיון.

אברהם מיכאלי: הוא אומר את שלו ואתם חולקים עליו ומותר לכם.

נגיסט מנגשה: אדוני היושב ראש, זו פטרוניות מוחלטת לדבר מלמעלה למטה.

נגיסט מנגשה: אתה תגיד לי מה המסורת שלי?

אברהם מיכאלי: אני שואל שאלה: הכיוון שהומלץ פה על ידי חברים בוועדה, שהולכים למצוא כרגע פתרון שבשטח הוא פתרון של אילוץ.

אברהם מיכאלי: זה לא משהו שמבחינה משפטית צריך להשלים הליך כזה או אחר.

אברהם מיכאלי: אף אחד לא ייתן לכם הוראה לא חוקית.

אברהם מיכאלי: אנחנו נעשה רק במסגרת החוק והנהלים המקובלים הן בממשלה והן בכנסת.

אברהם מיכאלי: אל תציגו את העמדה העקרונית אם כן כדאי או לא כדאי.

אברהם מיכאלי: בשביל זה קיימים נבחרים ואנשים שקובעים את המדיניות.

אברהם מיכאלי: מותר לכם להמליץ ומותר לכם להגיד את דעתכם אבל הויכוח יהיה כל הזמן עם נציגי העדה במובן הזה שהם חושבים שזה מקפח אותם.

אברהם מיכאלי: אם ההרגשה שלהם צודקת או לא?

אברהם מיכאלי: חברים, זה לא יקבע ברמת הפקידות.

אברהם מיכאלי: יש העדפות מתקנות שהעדה הזאת מרגישה.

אברהם מיכאלי: אגיד לכם משהו יותר חמור: אין עוד עדה בארץ שיש לה תקנים כאלה.

אברהם מיכאלי: אין דבר כזה.

גדי יברקן: אין עוד עדה בארץ שלא מתחתנת על פי הרבנות בישראל.

אברהם מיכאלי: גדי, זה לא נושא של פקידות.

קריאות: - - -

אברהם מיכאלי: זה שאתה צועק – אף אחד לא מקשיב לך.

אברהם מיכאלי: נתתי לך זכות דיבור.

הרב שי: - - -

אברהם מיכאלי: רבותיי, תפסיקו לצעוק.

אברהם מיכאלי: גדי, נתתי לך זכות דיבור ונמשיך לתת לך זכות דיבור אם תתנהג כראוי.

אברהם מיכאלי: הפתרון שאנחנו דנים ורוצים לסכם הוא לגבי נקודה אחת.

אברהם מיכאלי: מר שפיגלר, אנא תביע את עמדתך כנציג המשרד ואחר כך, נחליט מה שנחליט.

מאיר שפיגלר: אני לא אתייחס לדבר שלא בסמכותי ולא בסמכות הפקידים הממשלתיים אלא בסמכות המחוקק או מחוקק המשנה.

מאיר שפיגלר: אני מקווה שאגיע לכל אחד ואחד מהדברים שנאמרו.

מאיר שפיגלר: היות ודיברתם כבר בהתחלה על נושא השכר, אז אומר לכם: מה שהתחייבנו בנושא השכר עשינו הלכה למעשה - -

קריאות: זה לא נכון.

אברהם מיכאלי: סליחה, אתם פוגעים בכבוד שלכם.

הרב שי: אתם כבר פגעתם - -

קריאות: הוא משקר בעיניים.

אברהם מיכאלי: אתם תקשיבו ולא תגידו לאנשים מה להגיד.

אברהם מיכאלי: זכות הדיבור שלך לא הופרעה.

אברהם מיכאלי: אתם פוגעים בכבוד שלכם.

אברהם מיכאלי: אתם לא יכולים להפריע כל הזמן.

אברהם מיכאלי: אל תנצלו את הרגע שהטלוויזיה מצלמת.

אברהם מיכאלי: שבו.

אברהם מיכאלי: אדוני הנכבד, אתה רוצה לצאת – תצא.

קריאות: אתם משקרים - -

אברהם מיכאלי: נא להוציא אותם החוצה.

אברהם מיכאלי: אתם תקשיבו למר שפיגלר אם זה נעים לכם לשמוע או לא.

אברהם מיכאלי: שבו בשקט.

אברהם מיכאלי: אתם פוגעים בכבוד שלכם.

מאיר שפיגלר: אני אומר את דבריי היות ואמרתם את כל מה שאמרתם ולא הפרעתי לאיש מכם.

מאיר שפיגלר: היות ויש כאן אנשים והם יודעי כליות ולב ויודעים אם דבריו של אדם אמת או שקר הם, לא אתייחס למה שאמר מי מהיושבים כאן.

מאיר שפיגלר: אומר את דבריי מהתחלה: כפי שהבטחנו והתחייבנו בפני הוועדה ועוד לפני שהוועדה התכנסה לדון בעניינים שלכם, מממשים הלכה למעשה ומעבירים מידי חודש בחודשו את מלא הסכום שמגיע - -

שרון אברהם וייס: זה לא נכון וזה בדיוק מה שאני רוצה להעלות.

אברהם מיכאלי: תגידי את מה שרצית לומר.

שרון אברהם וייס: אני מהאגודה לזכויות האזרח.

שרון אברהם וייס: אנחנו הראשונים שפנינו בעניין זה בספטמבר 2005, כאשר פנו אלינו הרבנים בעניין השכר.

שרון אברהם וייס: להבדיל מכל הנושאים שעלו פה, בנושא הזה אמור להיות קונצנזוס וכבר בוועדה הקודמת עלו הצהרות של משרדי הממשלה: 1.

שרון אברהם וייס: מובהק וידוע ששכרם של הרבנים והקייסים האתיופים נמוך א-פריורית יחסית לשכרם של רבנים שאינם אתיופים.

שרון אברהם וייס: זה נובע מתקצוב בחסר בספר התקציב.

שרון אברהם וייס: יש 71 אנשים שעוסקים בפועל במתן שירותים לעדה האתיופית ו-50 מתוקצבים.

שרון אברהם וייס: כלומר, העוגה מתחלקת ל-50 חלקי 71 וזה מה שמקבל כל אחד מרבנים והקייסים המוכרים.

שרון אברהם וייס: בעיה שניה, הצינור שדרכם הועברו הכספים הן המועצות הדתיות.

שרון אברהם וייס: הכספים המועברים ממשרד ראש הממשלה למועצות הדתיות אמורים לעבור במלואם לכיסם של הרבנים והקייסים ולא כך הדבר.

שרון אברהם וייס: להערכתי, להתרשמותי, נעשית בדיקה מאוד מקיפה במשרד האוצר וברשות לשירותי דת מבחינת ניקוי אורוות להסדיר את כל אי הסדרים הללו.

שרון אברהם וייס: הבעיה שלי היום היא היישום.

שרון אברהם וייס: בפרוטוקול הקודם אמר מר שפיגלר שהעיוותים תוקנו והרבנים והקייסים מקבלים את תלושי השכר כפי שצריך לקבל.

שרון אברהם וייס: לצערי, הובאו לי היום תלושי שכר של יולי ואוגוסט והדברים לא טופלו.

שרון אברהם וייס: אנחנו פנינו לרשות ב-21 בספטמבר עם רשימת שאלות נקודתיות.

שרון אברהם וייס: גם היו"ר נודלמן פנה במכתב לרשות לשירותי דת וביקש תשובות לשאלות שלנו.

שרון אברהם וייס: עבר למעלה מחודש ולא קיבלנו שום תשובה מה קורה עם היישום?

שרון אברהם וייס: אין מחלוקת שיש אפליה ויש על זה קונצנזוס, כולם מסכימים שזה לא בסדר והעיוותים ישנם.

איינאו סנבטו: יש פה הטעיה על מנת לייאש את הרבנים והקייסים.

איינאו סנבטו: הנתונים לא נכונים.

איינאו סנבטו: האם יושבים פה על מנת לעודד את הטיוח או שמחפשים פתרון?

מאיר שפיגלר: אני מבקש שיתנו לי את האפשרות לומר את דבריי, גם אם לא מקובלים.

איינאו סנבטו: מאיימים פה על אנשים.

איינאו סנבטו: ..

אברהם מיכאלי: תעבירו תלונה מי מאיים עליכם.

אברהם מיכאלי: מישהו מונע מכם להעביר תלונה?

מאיר שפיגלר: אני חוזר על דבריי כדי שחלילה לא תחשבו שאמרתי דבר אחד ופתאום אני משנה:

מאיר שפיגלר: הרשות הארצית לשירותי דת מאז הוועדה אחרונה ועוד לפני כן, מעבירה מדי חודש בחודשו את מלא השכר שמגיע לקייסים ולרבנים בדיוק על פי החלטת הממשלה בכל המקומות שבהם הם מכהנים.

מאיר שפיגלר: אלה שמכהנים כדת וכדין.

מאיר שפיגלר: גם בקרב הקהילות שאינן בני העדה האתיופית, וכאן אני עונה לשאלה אחרת, ישנם רבנים שמשרתים את הקהילה שלהם והם לא חלק מהמערכת, הם עושים את מה שהם מוצאים לנכון לעשות כרבנים ולא מקבלים שכר, כי הם עושים את זה על דעת עצמם מבלי שנקלטו בצורה מסודרת לתוך המערכת.

מאיר שפיגלר: יש כאלה עשרות ואולי אף מעבר לכך.

מאיר שפיגלר: נכון, ישנה בעיה שאמרנו אותה בוועדה האחרונה, שבחלק מהמקומות המועצות הדתיות רואות בכסף שאנחנו מעבירים לטובת האתיופים והקייסים שכר שהוא לא במסגרת פנסיה תקציבית אלא פנסיה צוברת והן מעבירות מהסך שאנחנו מעבירים להן חלק שמתבטא באחוזים לא מעטים, בין 25% ל-35% לקרנות ולכל מיני קופות גמל.

מאיר שפיגלר: איתרנו את כל המועצות הדתיות הנ"ל וגם את הכספים שנצברו לטובת אותם קייסים ורבנים וישנה התנהלות משפטית בין הרשות הארצית לשירותי דת לבין כל אותן קרנות, איך למשוך מהן את הכסף.

מאיר שפיגלר: לצערנו, נכון לרגע זה, לא נמצאה הדרך לקחת את הכסף הזה מאותן מסגרות אליהן העבירו המועצות הדתיות את הכסף ולהחזיר אותם לחיק הקייסים.

מאיר שפיגלר: אנחנו מודעים לזה.

מאיר שפיגלר: יש לנו את הנתונים.

מאיר שפיגלר: ישנה שם סוגיה משפטית שלא רוצים לשחרר את הכסף אותם גורמים שהמועצות הדתיות הפרישו לטובת הקייסים והרבנים ואנחנו לא מרפים מזה, אנחנו פועלים בנושא זה.

מאיר שפיגלר: ברגע שנמצא פתרון, ניישם אותו אבל הכסף עבר.

מאיר שפיגלר: לגבי שנים עברו: בהערת אגב - להבדיל מזה שבמשך שנים על גבי שנים אולי פניתם אבל אף אחד לא שעה לכאורה לצרכים ולפניות שלכם ולמצוקות שלכם, גם אם אנחנו לא מצליחים במאת האחוזים ולא בקצב שאתם חושבים לנכון, אנחנו לפחות עושים ולא מתעלמים ולא מתנערים ואנחנו לא שקרנים, גם אם נראה לך כך.

מאיר שפיגלר: לגבי הסיפור של חובות העבר כלפי הרבנים והקייסים: אנחנו פועלים גם אל מול אגף התקציבים ואנחנו מבקשים מהם לתקצב אותנו כך שמה שמגיע בדין יועבר לטובת אלה שעשו עבודתם נאמנה על בסיס החלטת ממשלה כדין.

מאיר שפיגלר: לא באנו ולקחנו את הדברים לפרטי פרוטות, שהרי החלטת הממשלה היא החלטה שמית.

מאיר שפיגלר: מאז החלטת הממשלה נכנסו לא מעט רבנים שהם בנים של קייסים שפרשו או שהלכו כדרכו של עולם ואנחנו ממשיכים לתקצב אותם במסגרת החלטת המשלה.

מאיר שפיגלר: לא הלכנו לרועץ כצרי עין כנגדם.

מאיר שפיגלר: כל עוד אנחנו לא חורגים מהתקציב שעומד על הפרק והדברים נעשו עוד טרם כניסתנו לטפל בסוגיה, אנחנו לא מנסים ללכת ולנקות גם בהקשר הזה את האורוות.

מאיר שפיגלר: לעניין החסר בתקציב: יש בתקציב של כל משרד ממשלתי רזרבה.

מאיר שפיגלר: אנחנו, עם אגף התקציבים, מרושתים, מסונכרנים, שהסכום המיועד על פי החלטת הממשלה לעבור לטובת הקייסים והרבנים יהיה מנת חלקנו.

מאיר שפיגלר: לא תהיה סיטואציה שכתוצאה מכך שלא היה בבסיס התקציב היקף התקציב הנדרש לאחר שתיקנו את רמת השכר החוקית קרי: שווה לחלוטין לשכר של רב באשר הוא, את יתרת התקציב נקבל כדי שהקייסים והרבנים יקבלו את מה שמגיע להם כדת וכדין.

אברהם מיכאלי: כולל חובות לאחורה?

מאיר שפיגלר: לא.

מאיר שפיגלר: לגבי העבר, אנחנו מתנהלים בדיונים משפטיים וגם בדיונים מקצועיים אל מול אגף התקציבים ולעניין זה מלווה אותנו הממונה על השכר בהקשר הזה מר יעקב מועלם.

שרון אברהם וייס: הבהרה - כשאתה אומר מועבר התקציב במלואו, זה תקציב על פי רב שכונה?

מאיר שפיגלר: רב שכונה לכל דבר ועניין.

מאיר שפיגלר: יתרה מכך, פנינו ועשינו עבודה והיא יודעת את זה, עשינו עבודת נמלים לבדוק לאחור - -

שרון אברהם וייס: נכון.

מאיר שפיגלר: - - לבדוק ממתי היו זכאים רבנים או קייסים לזכויות של רכב.

מאיר שפיגלר: ולכל אלה שהביאו את המסמכים הרלבנטיים לעניין מיד תיקנו לו את השכר שהוא זכאי לו עם הנלוות בגין אחזקת רכב והוצאות נסיעה למי שמגיע, ומיד הכנסנו את זה לבסיס שמועבר למועצה הדתית.

מאיר שפיגלר: ברגע שנקבל מסמכים נוספים של רבנים או קייסים נוספים, נפעל בהתאם ללא כחל וסרק.

שרון אברהם וייס: אז איך יש קשיי שכר כרגע?

מאיר שפיגלר: הסברתי שישנן עדין מועצות דתיות שבהן כתוצאה מכך שעוד מקדמת דנא התייחסו לכסף כאל שכר שהוא במסגרת פנסיה צוברת ולא תקציבית הם הפרישו - -

שרון אברהם וייס: ההבדל הוא הפירוט.

שרון אברהם וייס: למשל, נסיעות לא מופיע.

מאיר שפיגלר: אז אמרתי וזה כמובן מוקלט לפרוטוקול: אין לנו שום כוונה שלא להעביר את מלא השכר עם הנלוות לו זכאי קייס או רב מטעם העדה האתיופית בדיוק כמו שזכאי לו רב שכונה שנמצא במסגרת המועצה הדתית ומשרת את צרכי הדת במקום.

מאיר שפיגלר: אנחנו עושים את הכל שזה לא רק ייאמר אלא גם ייעשה.

מאיר שפיגלר: אנחנו פועלים בנושא.

שרון אברהם וייס: אני יודעת ואמרתי את זה לפרוטוקול.

אברהם מיכאלי: האם בבדיקה לאחור יתגלו כל אותן ההעברות התמוהות שהיו, שבזמנו כסף הועבר לצורך התשלום וזה לא הגיע לקייסים ולא למשפחות שלהם אחרי שנפטרו, יודעים איפה זה עומד?

מאיר שפיגלר: אני משיב שוב: חשבנו בהתחלה, כשהתחילו הדיונים יחסית באופן תדיר מאוד, שכספים שהועברו מהרשות הארצית לשירותי דת ועוד לפני כן, ממשרד הדתות, לא הגיעו ליעד שלהם והם נלקחו לצרכים אחרים.

מאיר שפיגלר: בוועדה האחרונה הארנו את עיני הנוכחים שאיתרנו את המקור ואלה לא כספים שהלכו לאיבוד כפי שחששנו אלא אלה כספים שהמועצות הדתיות העבירו אותם כנלוות ולכן, הם לא הגיעו כשכר ישיר ברוטו לקייסים.

מאיר שפיגלר: ישנו כאן רב מחדרה.

מאיר שפיגלר: אנחנו העברנו כדבר שבשגרה את השכר לאבא שלך ,שיבדל לחיים ארוכים, והוא מתנגד לקבל את השכר.

מאיר שפיגלר: הוא רוצה להעביר את השכר לבן.

אריאל קטן: האבא לא רוצה את השכר.

מאיר שפיגלר: אנחנו במדינת חוק.

מאיר שפיגלר: ברגע שהאב יאות לקבל את השכר, השכר יועבר אליו מהרגע שהוא לא קיבל אותו, אבל מי שעבד צריך לקבל את השכר ולא הבן שלו.

קייס ראובן אדג'ואיצאו: גם אני אגיד את הדברים - -

מאיר שפיגלר: באותו רגע שהאב יאות לקבל את השכר כפי שראוי ומקובל במערכת מתוקנת, כל מה שמגיע לו יעבור לרשותו, אבל לא בדרכים עקלקלות ולא ישירות אלא רק בדרך ישירה.

מאיר שפיגלר: אני בוודאי ובוודאי כפוף לחוק ולמחוקק במדינת ישראל.

מאיר שפיגלר: לגבי התוספת של 12 הקייסים, מבחינתנו זו מדיניות לכל דבר ועניין.

מאיר שפיגלר: זה לא דבר מינהלי, זה לא דבר מקצועי והיו דיונים בנושא הזה בראשות יושב ראש הוועדה וחברי הכנסת ביילין וריבלין והרב הדנה.

מאיר שפיגלר: הדברים נאמרו וכמי שאמונים על שירותי הדת, שרוצים להמעיט מהשרות לכל קהילה ולעניין זה בוודאי ובוודאי לקהילה האתיופית.

מאיר שפיגלר: לגבי הרב הדנה ובזה אני מסיים: נכון, לא אנחנו בחרנו את הרב הדנה אבל הוא מקובל על ידי רבני מדינת ישראל קרי: שני הרבנים הראשיים והוא מלווה את הקהילה האתיופית והצרכים שלה מאז 1979, לא מהיום.

איינאו סנבטו: אז אנחנו צריכים להיות בני ערובה?

מאיר שפיגלר: לעת עתה, כל עוד לא הוחלט אחרת וכל עוד אין רב שמקובל על ידי הרבנים הראשיים לישראל, החוק מחייב אותנו לפעול על פי הוראות שבאות מהרבנות הראשית לישראל ולא משום גוף אחר.

מאיר שפיגלר: כך אנחנו פועלים.

מאיר שפיגלר: היות והרבנות הראשית לישראל, בראשותם של שני הרבנים הראשיים נותנים גיבוי מוחלט, גם היבט ההתנהלותי וגם בהיבט ההלכתי לרב הדנה, אנחנו עובדים עם הרב הדנה.

מאיר שפיגלר: זה שבקרב הקהילה ישנם כוחות שמושכים לכיוונים אחרים, זה דבר שאנחנו לא מתייחסים אליו.

מאיר שפיגלר: רק לאחרונה העברנו 200 אלף שקל במסגרת תמיכה שיצאה להכשיר את הרבנים של הקהילה האתיופית ואת הקייסים בקורס מיוחד, אך ורק לטובתם בשפה האמהארית, בנושא של שחיטת בהמות.

מאיר שפיגלר: להגיד שאנחנו לא עושים כלום זה דבר שבינו ובין המציאות אין ולא כלום.

קייס ראובן אדג'ואיצאו: יש לך נייר?

קייס ראובן אדג'ואיצאו: אתה משקר.

מאיר שפיגלר: אני משקר?

מאיר שפיגלר: אני אראה לכם את זה.

אברהם מיכאלי: אני לא רוצה לשמוע את זה שוב.

אברהם מיכאלי: בא לפה פקיד בכיר ואתם אומרים שהוא משקר?

קריאות: אין לזה בסיס.

קריאות: הכל דיבורים.

אברהם מיכאלי: אני לא רוצה לשמוע את זה יותר.

אברהם מיכאלי: פקיד בכיר מצהיר לפרוטוקול ואתה אומר שהוא משקר?

אברהם מיכאלי: שמעתי אותך ויותר אני לא רוצה לשמוע.

מאיר שפיגלר: אני חוזר ואומר: יצא מכרז לטובת הקורס שכשיר את הרבנים ואת הקייסים לנושא של שחיטת בהמות.

מאיר שפיגלר: המכרז הזה נמצא כרגע בהליך של מימוש.

מאיר שפיגלר: הקצבנו לטובת העניין במסגרת מכרז סגור כ-350 אלף שקל.

מאיר שפיגלר: כרגע יש כ-200 אלף שקל בתקציב וכפי שאמרנו בעבר, אנחנו נמשיך ונעשה כל מה שניתן כדי להקל ולשרת נאמנה את אלה שמשרתים את הקהילה האתיופית קרי: הקייסים והרבנים.

מאיר שפיגלר: חוץ מזה, למרות בעיות שהיו, היה כנס התעוררות לפני סוכות, שהשתתפו בו מאות נציגים כאלה או אחרים של בני הקהילה האתיופית, גם נשים וגם גברים.

מאיר שפיגלר: היה בין היתר הרב הדנה והרבנים הראשיים לישראל, כאשר המימון של כל הכנס הזה נעשה על ידי הרשות הארצית לשירותי דת, למרות מכשולים שהיו בהתנהלות המקדימה לקיום האירוע מבחינת פרוצדורה ובמקרה יושב כאן אריאל קטן והוא יכול להעיד שאנשים לקחו התחייבות אישית שלהם ובלבד שהכנס ייצא מן הכוח אל הפועל.

מאיר שפיגלר: מאות השתתפו שם, דבר שלא היה הרבה מאוד שנים לאחור.

מאיר שפיגלר: לבוא ולומר שמתעמרים ומתעלמים ומתנכרים, לפחות היום, מהרשות הארצית לשירותי דת לצרכים של הקהילה האתיופית, זה לא ראוי ולא מכובד.

אברהם מיכאלי: חברים, הדברים לא קלים ולא נעימים ולא נפתרים ב"הוקוס פוקוס".

אברהם מיכאלי: חבר הכנסת ביילין, בבקשה בקצרה.

יוסי ביילין: לגבי 12 הקייסים, אני רוצה שנדע איך יוצאים מזה, כדי שלא נבוא עוד כמה שבועות לישיבה נוספת והכל יתחיל מחדש עם כל הנושאים שאנחנו מעלים על סדר היום.

יוסי ביילין: לכן, מה שאני מציע זה הדבר בא: אם המערכת, הרשות יחד עם משרד האוצר מוכנים לקבל את הפתרון שאנחנו הצענו ושהיה מקובל על רובכם או על כולכם לממן מעכשיו ועד עולם את 12 הקייסים האלה, אד-פרסונה לפי השמות - מוטב.

יוסי ביילין: אם אתם אומרים שהדבר בלתי חוקי, נגד החוק, אין לזה אפשרות בתקציב, אנחנו מתחייבים, רובי ריבלין ואני, להגיש הצעת חוק פרטנית שתעסוק רק ב-12 האלה.

יוסי ביילין: זה לא פשוט, זה לא קל וזה לא עובר מחר ויכול להיות שהקואליציה תהיה נגדנו.

יוסי ביילין: הכל יכול להיות.

יוסי ביילין: אני מבקש לדעת אם זה אפשרי או לא.

מאיר שפיגלר: או החלטת ממשלה.

יוסי ביילין: אם הממשלה מגיעה ואומרת לוועדה שזה בלתי אפשרי, נמשיך בכנסת.

יוסי ביילין: אני לא רוצה להיות במצב של סימן שאלה.

מאיר שפיגלר: אתן תשובה בשבוע הבא.

אברהם מיכאלי: נקבל תשובה תוך שבוע.

אברהם מיכאלי: רבותי, אני חייב לסכם: לגבי הנושא של הקייסים אתם שומעים שאנחנו, כוועדה, הולכים לתמוך בפתרון שסוכם וגובש בשיתוף עם יו"ר הוועדה וחברי הכנסת ריבלין וביילין.

אברהם מיכאלי: אנחנו הולכים לבדוק את הבדיקה המשפטית, כי אי אפשר להתעלם מזה לא רק מול התקציב אלא מול חוקיות.

אברהם מיכאלי: אנחנו לא נעשה משהו שמחר יבטלו לנו את הכל.

אברהם מיכאלי: אנחנו רוצים לעשות כדי שהקייסים שימונו יקבלו את מה שמגיע להם עד הסוף.

אברהם מיכאלי: לגבי נושא השכר - שמענו דיווח.

אברהם מיכאלי: כולכם רשאים לבדוק אם מה שמר שפיגלר הצהיר בוועדה הוא אמת או לא אומת אבל אל תגיד לו שהוא לא דובר אמת לפני שבדקתם.

אברהם מיכאלי: תהיו רציניים.

אברהם מיכאלי: הוא לא יצהיר לפרוטוקול דברים שאין להם בסיס.

אברהם מיכאלי: מר שפיגלר לא מחלק כסף של אבא שלו ומהבית שלו.

אברהם מיכאלי: הוא מחלק כספי מדינה.

אברהם מיכאלי: אם הדברים לא היו תקינים במשך שנים, אנחנו עוררנו את זה לפני חודשים שלושה והבדיקה היסודית המשיכה והוא היום מצהיר פה דברים ברורים.

אברהם מיכאלי: התחושה שלנו ושלי היא שהדברים כל כך לא בסדר בשטח וכל הכעס הזה, שאני מתנצל על זה שאני מרים קול, אבל אי אפשר לקיים דיון בצעקות.

אברהם מיכאלי: אני מבטיח לכם שהוועדה תמשיך לדון ולהתייחס לעניין של פתרונות שונים.

אברהם מיכאלי: כפי שהצעתי קודם, אתם יודעים שנעשה ישיבה בוועדת משנה שבה דנים בנושא של צעירים ונוער.

אברהם מיכאלי: אנחנו רוצים להגיע למצב שתרגישו שעושים מאמצים.

אברהם מיכאלי: אין פתרונות של 100% וגם אתם לא מצפים שנעשה פתרונות כאלה.

איינאו סנבטו: אם אפשר להגדיר את סמכותם.

אברהם מיכאלי: לגבי מה שאמר מר מועלם, אי אפשר לחלק תקנים של קייסים אם זה לא יהיה באישור בקרה ציבורית משפטית.

אברהם מיכאלי: לכן אמרתי שיש מקומות שבהם יש אולי 3 קייסים באותה עיר ובאותו איזור ויש מקומות שאין אף אחד.

אברהם מיכאלי: אז צריך לחשוב איך ממנים את אותם קייסים ספציפיים כדי שישרתו את הקהילה וזאת המטרה ולא בשביל שיקבלו ג'ובים.

אברהם מיכאלי: אנחנו מבטיחים שנמשיך להיות אתכם בקשר ובמעקב אחרי כל הדברים שהוצהרו פה ונתאם את המשך ההחלטות והמשך ביצוע הדברים.

אברהם מיכאלי: ואם אנחנו נצטרך להתערב ככנסת – נתערב.

אברהם מיכאלי: אני מודה לכולם.

אברהם מיכאלי: הישיבה נעולה.